text:
Abafilipi
Paulo yarafite impamvu nyinshi ajya kwandika uru rwandiko: 1) yashakaga kwerekana urukundo n’ishimwe ry’impano y’amafaranga bari baramwoherereje; 2) yashakaga gushishikariza abafilipi guhagarara bemye mu mibabaro kandi bakishimira mu mwami batarebye ibibazo bafite; 5) kubakangurira kubana mu bumwe baciye bugufi; nyuma 6) kubaburira ngo bitondere abayuda babacengeyemo bagendera ku mategeko.
Ijambo nyamukuru muyandi magmabo ni ibyishimo. “ibyishimo” mu buryo ubw’aribwo bwose, iri jambo rikoreshejwe inshuro 16 mur’iki gitabo gito! Igice cya kabiri cyitwigisha kuri Kristo wisize ubusa akaza mu isi. Hanyuma igice cya kane Paulo atubwira ibanga ryo kunyurwa (4:11-13)
Dore incamake y’iki gitabo;
I. Intashyo n’ishimwe ku bafilipi (1:1-11)
II. Ibyabaye kuri Paulo ari Roma abwiriza ubutumwa bwiza bwa Kristo (2:1-30)
III. Imibereho yabari muri Kristo Yesu: Kugira wa mutima wari muri Kristo Yesu (2:1-30)
IV. Ingororano y’ubutsinzi bw’abari muri Kristo Yesu: Kumenya Kristo (3:1-21)
V. Amahoro y’ubuzima bw’umukristo: kumenya kubaho kwa Kristo (4:1-23)


c: text/html

text:
Hateguwe iserukiramuco rizahuza abanyabugeni
Yanditswe na KAYITARE JEAN PAUL
Ingeri Arts isanzwe ihuriza hamwe abanyabugeni bo mu cyaro cyangwa badafite aho bagaragariza impano zabo, yateguye igitaramo k’iserukiramuco kizahuza abanyabugeni, abadozi, abaririmbyi, abashushanya, ababyina imbyino gakondo, ikinamico hakabamo no kwerekana filimi zahanzwe n’urubyiruko.
Muhire Emmanuel ushinzwe gahunda mu Ngeri Arts yateguye iri serukiramuco asobanura ko iki gitaramo kigamije kugaragaza ibimaze kugerwaho mu rwego rw’ubuhanzi.
Ati: “Iki gitaramo, icyo kizaba kigamije, ni ukwerekana icyo abahanzi bo mu cyaro bamaze kugeraho uyu munsi. Igitaramo kizabera i Musanze tariki 11 Kanama 2018 guhera saa saba n’igice kugeza saa kumi n’imwe n’igice, kikazabera mu kigo k’imyidagaduro cya Muhoza.”
Abahanzi bazataramira abazitabira igitaramo baragera ku icumi harimo n’itorero ryitwa ‘Amasaro yaka’ ry’Akarere ka Musanze n’itsinda rikora ikinamico ryitwa Galax.
Akarere ka Musanze ni ko karimo gufasha Ingeri Arts mu bikorwa byagiye bikorwa mbere nko kugera ku bana aho batuye mu tugari no mu mirenge itandukanye.
Muhire avuga ko iki gitaramo kizaba kibaye ku nshuro ya kabiri, kuri iyi nshuro bakaba barimo kumenyekanisha kugira ngo kizitabirwe n’abantu benshi baruta abakiriwe mbere.
Ikigo cyo muri Uganda gitunganya filimi zikorwa n’urubyiruko kikanigisha abana gukora filimi, na bo bazerekana ibyo bakora ikindi kandi kizitabirwa n’abazaturuka i Bukavu muri Repubulika Iharanira Demokarasi ya Kongo.

robotstxt: allowed

filter: keep


text:
Welcome to Inyabutatu
IKIRANGANTEGO CY'IHURIRO RY'INYABUTATU - Rwandan Protocol for a Rwandan Kingdom - ( RPRK)
- 13 March 2015
- Editorial/Ubwanditsi
Posted: 2014-06-20
Source: Ihuriro ry'Inyabutatu-RPRK
IBISOBANURO:
Ubwisanzure (Freedom) — Iyo umuntu ari kungoyi, nta kindi kintu atekereza usibye ibohorwa rye.
Ubwisanzure ni ngombwa. Umuntu afite uburenganzira yiherewe n’Imana bwo kwishyira akizana, ntagomba kubwamburwa cyangwa kubusabiriza no kubuhakirwa. Ubwisanzure buravukanwa. Umuntu muzima ni ukoresha ubwisanzure bwe mu guhitamo ibyiza aho kuba umucakara wa sekibi.
Si umwenegihugu wenyine ukeneye ubwisanzure, igihugu ubwacyo gikeneye itangazamakuru ryigenga, amashami atatu yigenga kandi aringaniye agize leta {inteko ishinga amategeko (Parliament), ishami rituma amategeko yubahirizwa (Executive), n’ishami ry’ubutabera (Judiciary)}.
Kugirango demokarasi ikore neza abanegihugu bagomba kugira ubwisanzure bwose bakeneye.
Ubutegetsi bugendera ku mategeko (Rule of law) — Igihugu duharanira ni igihugu gifite itegekonshinga abaturage bibonamo, bitoreye, kandi bose bubahiriza kuburyo nta muntu n’umwe uri hejuru y’amategeko. Amategeko yose agomba gushingira kuri iryo tegekonshinga. Iryo tegekonshinga rigomba kwimakaza strong institutions kuko arizo zivanaho ubutegetsi burangwa no guhakirizwa, kwigira ikigirwamana, kunyereza umutungo wa leta, kumena amaraso y’abaturage nk’umena amaraso y’amatungo, kudahana indakoreka zakoze amahano, kumara abantu buri gihe ingoma zihinduye imirishyo.
Turaharanira igeragezwa ry’ubwami bushingiye kw’itegekonshinga rishimangira ibitekerezo bibiri: regence, n’umwami w’icyubahiro gusa uzaba agaragara mu mihango ariko akazaba atemerewe kuvuga politike na diplomasi kuko izo ari inshingano za government n'inteko ishinga amategeko.
Akamaro k’ibyo bitekerezo ni ukigirango u Rwanda ruzagire isimburanwa ku butegetsi ritamena amaraso, no kugirango gutegekwa n’abidishyi biveho burundu, abanegihugu bagire amahoro arambye kuko ubutegetsi buri mu biganza byabo.
Umubano — Abenegihugu bagomba kwiga gufatanya, gutahiriza umugozi umwe, gutabarana,kwiyumvisha ko basangiye gupfa no gukira, kwicengezamo ko gushyira imbaraga zabo hamwe bituma barushaho kugira ingufu nyinshi.
Abakurambere bacu badusigiye imigani yigisha akamaro ko kwisungana bati “Umugabo umwe agerwa kuri nyina” cyangwa ngo “Abagiye inama, Imana irabasanga” cyangwa ngo “Ahari amahoro, uruhu rw’urukwavu rwisasira batatu”.
Nanone batwigisha ko abantu bane baruta abantu umunani bafashe imiheto barasana. Umunsi abanyarwanda bumvise ko ivanguramoko ari ryo risenya u Rwanda kuko rihembera inzangano zitazima, amahoro azaba ari hafi gutaha mu gihugu cyacu, umwanzi azabura aho aduturuka. Abantu ni magirirane. Aho kwishakira amakimbirane n’amacakubiri mu bana b’u Rwanda, leta igomba gushimangira umubano mwiza mu bantu. Ikibazo nyamukuru abanyarwanda bafite ni uko bagombye gukundana none bikaba byarabihishe, kubera kumara igihe kirekire mu butegetsi bubi buboshya kwitandukanya, kwirata, kunena, kwirengagiza ko abantu bose ari abana b’Imana.
Igiti — Igihugu cyacu gifite ubutaka bwiza bwera imyaka yo kudutunga, bumera ibiti byera imbuto zidutunga, bufite inzuri z’amatungo adufitiye akamaro kanini cyane, bumera ibiti bidufatiye runini kuko tubyubakisha amazu kandi tukabicana ndetse tukabivanamo ibikoreshoby’ingeri zose dukeneye ( imivure, amasekuru, inzugi, ameza, intebe, imbehe, inkongoro n’ibindi ).
Abavuga ko u Rwanda arirwo rutubyara kandi ari ingobyi iduhetse ntibabeshya. Igiti kiratwibutsa ko u Rwanda rubyara ibidutunga. Nanone kandi igiti kitwibutsa ya mvugo y’abanyarwanda ngo “Buri muntu ku giti cye”: buri muntu ku giti cye agomba guhembwa cyangwa guhanwa hakurikijwe ibyo yakoze, nta gushyira abantu mu gatebo kamwe. Buri muntu afite isure ye bwite abandi badafite, yewe n’impanga nyampanga (identitical twins) zifite finger prints zidasa, ibiri mu mutima we bizwi n’Imana yonyine yamuremye, igihe cyagera ikamuhamagara ngo imucire urubanza.
Ihuriro ry'Inyabutatu - Rwandan Protocol for a Rwandan Kingdom (RPRK) ryemera ko nta muntu w’imfabusa ubaho, kandi ko nk’uko igihugu gikeneye ubwigenge, n’umuntu ku giti cye akeneye kwishyira akizana. Ihuriro ry'Inyabutatu - RPRK riharanira ko umuntu ku giti cye yicengezamo indangagaciro zimufitiye akamaro kandi zifitiye akamaro abanyarwanda twese: kugira umurava, kudahishira ikibi, kwiyeza, kwanga umugayo, kwicisha bugufi, kwiyumanganya, kworoherana, kutagira indanini, kuvugisha ukuri, gutabara imbabare, gushimira abagiraneza, gukunda igihugu cyacu, n’ibindi nk’ibyo.
Mbese urugero twabaha ni igiti cy' Umuvumu.
Inyamanza — Inyamanza ntawe zonera, nta n’ubwo zikunda gukubagana nk’ibishwi n’ibyiyone, cyangwa gutera urusaku nk’inkotsa, ahubwo ziba zicecekeye, zituje ntawe zakuye, zikeye. Abanyarwanda barazubaha ntibazitera amabuye cyangwa ngo bazihige bakoresheje umuheto n’impiru. Iyo zibasanze bibereye mu mirimo yabo, barazihorera nazo zikigira mu byazo.
Wagirango ntizizi ko kurwana bibaho. Turamutse twitegereje neza imibereho yazo hari byinshi zishobora kutwigisha.
Ziriya nyamanza uko ari eshatu zihanze amaso ahanditse . UBUTEGETSI BUGENDERA KU MATEGEKO (RULE OF LAW).
Ikamba (Crown) — Iri kamba twashyizeho ni ikimenyetso cyerekana ko duharanira ubwami buvuguruye kandi bufite isura nk’ubwami bwo mu bihugu bifite ubukungu na demokarasi isesuye, nk' Ubuyapani, Ubwongereza, Ububiligi, Ubuholandi, n’ibindi bihugu. Abanyarwanda nibo bazagena isura y’ikamba umwami azambara, kandi rizaba ari iryabo.
Bazaryambika umwami w’icyubahiro gusa bihitiyemo, nihagira icyo bamukemanga barimwambure barihe undi uryambara uzaba ari Ntamakemwa kubera ko azaba ari intangarugero mu kugira umutima wa kimuntu kandi yujuje ibisabwa byose ( Job Description and Personal Specification ). Biragoye kugirango ubu bwami duharanira buzabe bubi mu Rwanda kubera ko uko bwakabaye bwose buzaba buri mu maboko y’abanyarwanda, nibo bazaburema uko babwifuza; hazifashishwa regence kugirango bazahitemo umwami bibonama nta huti huti.
Umurongo wacu wa politiki ntugira amayobera: ibikorwa byacu tubishyira ku karubanda aho buri wese ashobora kubisanga. Uwo murongo dukurikiza ni uyu: twamagana twivuye inyuma Repubulika z’u Rwanda kubera amaraso menshi y’inzirakarengane abarirwa ku gatwe kazo, twamagana twivuye inyuma ubwami bugendera kuri karinga n’ubwiru kubera ko bwanyujije u Rwanda mu mateka mabi n’ubu rwananiwe kwivanamo, duharanira igeragezwa ry’ubwami bugendera kw’itegekonshinga kandi burangwa na regence n’umwami w’icyubahiro gusa.
Twamaganira kure karinga n’ubwiru, dushyigikiye byimazeyo demokarasi isesuye, dushyigikiye igitekerezo cya regence n’umwami w’icyubahiro gusa, Umwami uri Ntamakemwa, twitaye ku nyungu rusange nyakuri z’abanyarwanda twese.
Mwizina rya Komite Nyobozi;
Secretary General
Ihuriro ry'Inyabutatu - RPRK


text:
Ikiraro cyo mu kirere kizanoza imigenderanire hagati ya Ruhango na Nyamagabe
Yanditswe na Sezibera Anselme
Ikiraro cy’uburebure bwa metero 92 cyubatse ku mugezi wa Mwogo gihuza imirenge ya Kabagali muri Ruhango na Musange muri Nyamagabe, kije ari igisubizo ku baturage b’uturere twombi kuko kigiye kunoza imigenderanire n’ubuhahiranire.
Abaturage b’Umurenge wa Kabagali mu karere ka Ruhango barashima uburyo icyo kiraro kigiye koroshya imigenderanire n’ubuhahirane hagati y’abaturage b’Uturere twombi kuko byari bigoranye bakaba baciye ukubiri no kuvogera mu bishanga bajya cyangwa bava gusura imiryango no kurema isoko hakurya y’uwo mugezi.
Twagirumukiza Deo agira ati: “Dufite abavandimwe, dufite imiryango hakurya. Hari n’agasoko twajyaga tujyamo mu gasanteri ka Gasura. N’abo muri Nyamagabe bakunda kurema isoko rya Buhanda.
Iki kiraro rero kizoroshya urujya n’uruza ku mpande zombi kuko mu mvura uyu mugezi watwaraga n’abantu, ubu hehe n’impanuka zaterwaga nawo.”
Twagirimana Fidèle agira ati “Kabagali na Musange ni abaturanyi; turashyingirana tukanahahirana. Abantu bajyaga bambuka bibagoye bashaka gusura imiryango yabo bikabavuna. Kuko banatinyaga kwambuka igihe imvura yaguye kuko uruzi rwanabatwaraga rukabahitana, ariko ubu ntibizongera”.
Akomeza avuga ko icyo kiraro kije ari igisubizo ku migenderanire y’abaturage ba Ruhango na Nyamagabe; kuko wasangaga abantu bagombaga kujya kwambukira ku iteme ry’ahitwa i Gahengeri cyangwa irijya i Kirinda bikabasaba gukora nibura urugendo rw’amasaha abiri.”
Nzabandora Célestin avuga ko kitaruzura bagerageje no gushaka ubwato rimwe na rimwe bukagenda none ubu imbogamizi zose zigiye kuvanwaho.
Abaturage kandi bashima Leta cyane ku bw’iki gikorwa n’ibindi byose bagiye begerezwa birimo amazi, amashanyarazi, imihanda, n’ivuriro ry’ingoboka, bakagaragaza ko biteguye kubirinda bakaribungabungira umutekano kugira ngo bizarambe.
Umunyamabanga Nshingwabikorwa w’Akarere ka Ruhango, Uwimana Fortunée, asaba abaturage kurinda ibikorwa remezo by’iterambere begerezwa harimo n’icyo kiraro. Ati: “Twifuza ko abaturage bamenya kurinda ibikorwa remezo bahabwa yaba ikiraro, amazi meza, amashanyarazi n’ibindi abakuru bakigisha abatoya.”
Imirimo yo kubaka icyo kiraro yatangiye ku itariki ya 11 Werurwe 2019, kikaba cyuzuye gitwaye amafaranga y’u Rwanda angana na 53.535.350.


text:
Buri muntu wese akenera inshuti nziza mu buzima. By’umwihariko abahungu n’abakobwa, iyo bakura, bakenera inshuti mu buzima bwabo. Gusa, umuntu wese burya ntaba inshuti nziza, kandi ntibyoroshye mu buzima bwa buri munsi kumenya niba burya inshuti ufite ari nziza cyangwa atari nziza. Rero nshuti zange, hari ibimenyetso wagenderaho kugira ngo umenye ko umuntu ufite ari inshuti nziza. Na none kandi nk’umuntu ukiri muto, ukeneye kugira amahame ugenderaho kugira ngo uhitemo inshuti nziza. Ufite uko uteye, ufite ibyo ugenderaho kandi ugomba no kumenya icyo ushaka mu nshuti zawe ndetse ukanamenya niba ari inshuti nyanshuti muzagumana. Nyemerera rero nkunyuriremo ibyo wagenderaho mu gihe ushaka kumenya niba uwo muri kumwe ari inshuti nziza.
Inshuti nziza iyo muri kumwe, wumva ufite umutuzo
Ushimishwa cyane n’iyo muri kumwe, wumva utuje. Umugirira ikizere kandi aragufasha. Iyo umuntu ari inshuti nziza muba muri kumwe mu bihe byose cyane cyane mu bikomeye. Akubwiza ukuri kandi ntabwo akwihisha ngo age kukuvuga nabi, cyangwa ngo avuge amabanga yawe hanze. Ntakubeshyera kandi ntabwo yagucira urubanza mu gihe hari icyo wakoze abandi batishimiye. Mu gihe ugize icyo ugeraho nko gukora neza mu ishuri ukaba uwa mbere cyangwa ukabona ibihembo bishimishije, inshuti nziza ntikugirira ishyari ahubwo igufasha kwishima.
Inshuti nziza ikubwiza ukuri kandi nta cyo iguhisha
Inshuti nziza igutega amatwi, mwaganira ukabona ko muhuza kandi ikaguha ibitekerezo byubaka. Hari igihe wumva uri wenyine, uri mu bibazo, utazi icyo wakora, ukeneye uwo ubwira, maze inshuti yawe ikakugira inama, cyangwa ikaba yanagufasha nko gukora ikintu cyakunaniye. Hari n’igihe ukenera ugufasha gusohoka mu rusobe rw’ibibazo waba ufite, ikaguhumuriza. Uzamenya ko umuntu ari inshuti nziza numubona muri ibyo bihe, akakuba iruhande, kandi atagutesheje agaciro. N’aho waba hari ibyo utabashije kugeraho, tuvuge wenda nko mu gihe wigunze kuko utatsinze ikizami, ntabwo aza ngo akubwire ko wakoze nabi, ahubwo akumvisha ko bibaho, ariko kandi ko ubishoboye, ko ubutaha bizagenda neza, bityo akagusubiza ikizere, akagushyigikira.
Inshuti nziza ntigusaba gukora ibitandukanye n’ibyo ushaka ahubwo yubaha ikemezo cyawe
Inshuti y’ukuri irakubaha kandi n’ubwo haba hari ibyo mutabona kimwe, yubaha amahitamo yawe. Uyu muntu yemera ko n’ubwo mutabona byose kimwe, mushobora kuzuzanya, bityo ntimugire amakimbirane. Icyongeye kuri ibyo, inshuti nziza imenya igihe ukeneye ubufasha cyangwa inama n’aho wowe waba watinye kugira icyo umubwira.


text:
Ufite ubushobozi koko. Gusa, ugomba kubanza kububona. Hanyuma ukiga byinshi kugira ngo ubwo bushobozi wifitemo bugire ingufu, noneho uzabone uko ubukoresha. Mu kubukoresha, ugomba kuzirikana ko gutanga ibitekerezo byawe, aho uteraniye n’inshuti zawe cyangwa se no mu bandi bantu, n’iyo baba ari bakuru, ari ibintu by’ingenzi cyane, kuko kubivuga ni byo bituma babimenya, maze bikaba byakubaka abandi.
Ubushobozi wifitemo rero ntugomba kubushakira kure. Tekereza ikintu ukunda gukora. Cyangwa ikintu ukunda wifuza kuzakora. Tekereza cya kintu urota kuzageraho. Hanyuma, ugishakeho amakuru ahagije, ushake n’abantu bagufasha mu rugendo rwo kukigeraho. Abo ni inshuti zawe, ababyeyi bawe, hamwe n’umufashamyumvire wawe niba waramushatse.
Ugomba kwigiramo ikizere. Ntuzumve ko utabishobora. Wabishobora cyane, ndetse ukarusha n’abo ujya ubona basanzwe babikora. Ikizere ni cyo gituma ukora iyo bwabaga, kandi wahura n’ibiguca intege ukabasha kubirenga.
Kwiga no kwihugura, ni ibintu by’ingenzi bizagufasha ku kugera ku cyo wifuza kugeraho. Igihe cyose ubonye uburyo, ugomba gukora iyo bwabaga ukihugura.
Bitangire hakiri kare, wige kwizigamira niba utaratangira kujya ubikora. Iki ni kimwe mu bintu by’ingenzi cyane bizagufasha mu buzima, bikagufasha kumenya kuzigama kugira ngo uzagwize hanyuma ukore igikorwa gifatika, cyangwa se ukanizigamira kugira ngo amafaranga wazigamye uzayakoreshe mu gihe uhuye n’ibibazo biyagusaba. Ibi bikurinda gusabiriza. Mu byo wakora rero harimo nko korora urukwavu, gukora akarima k’igikoni, korora inkoko n’ibindi. Ndetse ushobora no kubwira ababyeyi bakagufasha gufunguza konti niba ujya ubona udufaranga, kugira ngo amafaranga ubona uyabike neza azagwire, utayapfushije ubusa.


text:
Yitwa Ruzindana Prince ariko abayoboke b’idini ryitwa Jesus is coming n’abandi bamwita umuhanuzi Ruzindana,uyu niwe watinyutse kuvuga ko mu myaka 5 yonyine ,U Rwanda ruzaba ruri mu bihugu 5 bikungahaye ku isi,ati n’ubwo bigoye buri wese kwemera ariko Imana niyo ibivuze kandi ntijya ibeshya.
ibi Prophet Prince Ruzindana iby’ubu buhanuzi yabitangaje mu giterane cyo kumwimika nk’umuhanuzi w’ukuri, mu muhango wabereye muri Serena Hotel i Kigali kuri uyu wa Gatandatu tariki ya 30 Mata 2016. Yatangaje ibyo nyuma yo kwimikwa no gusukwaho amavuta n’Intumwa y’Imana Rwandamura uyobora itorero UCC ku isi.
Mu gihe nawe ubwawe ukijijinganya kubyo yavuze hari icyo uhita wiyumvamo kandi wavuga,hari ababyemeye hari n’ababihakanye kandi bahita babivuga kumugaragaro,abo ni nabo twibanzeho.
Prince we ubwe yagize ati”Mu myaka itanu iri imbere u Rwanda ruzaba ruri mu bihugu bitanu bikize cyane ku isi, benshi mu bayobozi bakomeye ku isi bazaba batuye mu Rwanda,(…)Imana iravuze ngo kubera iki cyumba gisadutse, (mu Rwanda) hagiye kujya habera ibitangaza bidasanzwe, ibitangaza by’umuriro, ububyutse bube bwinshi,Imana igiye gukorana n’abanyarwanda, isaha y’Imana irageze, icyampa ukanyumva neza, Imana irahagurutse n’ingabo nyinshi igiye gukorana natwe abantu bayibone, niko Imana ivuze nushaka ukomere Yesu amashyi menshi cyane. Reka dushimire Imana dutere Halleluya z’ubutsinzi kubw’iki cyumba mbonye gisadutse.”
aya magambo asa n’ayizeza ibitangaza abadatunze ntabwo yumvikanye neza kuri bamwe,hari abagize bati” n’ubwo tutazi iyo usenga ,iyo haba hambere aha ,Imana Yo mu ijuru yakagukubise urushyi…n’ibindi byinshi wasoma hano.
Nibyo koko biragoye kwizeza umushonji ko azakira kandi ari kuburara ,kandi koko buri wese agira uko yumva ibintu n’ibyo abwiwe cyane cyane iyo bibaye ibisaba imyizerere,gusa ujye uzirikana Ibyandiswe na Timote bigira biti Bibiliya iti “Hari igihe abantu batazihanganira inyigisho nzima, ahubwo bahuje n’irari ryabo, bazigwiriza abigisha bababwira ibyo amatwi yabo yifuza kumva, 4 kandi baziziba amatwi kugira ngo batumva ukuri kandi bayobe bahindukirire imigani y’ibinyomaâ€2 Timote 4:3-4.
Ariko kandi mugani w’uyu nibiramuka bibaye hazajya hamenyekana koko niba ari Imana yabimubwiye


text:
Ngororero: Ubuyobozi bwimakaje politiki y’igihugu y’uburezi kuri bose
Yanditswe na Sezibera Anselme
Ubuyobozi bw’Akarere ka Ngororero mu Ntara y’Uburengerazuba burashimangira ko politiki y’uburezi kuri bose igamije guha amahirwe umwana wese yo kwiga imaze gushinga imizi hubakiwe mu gushimangira ibyari byahereweho.
Umuyobozi wungirije muri ako karere ushinzwe imibereho myiza y’abaturage, Kuradusenge Janvier, aganira n’Imvaho Nshya yayitangarije ko hari ibikorwa bitandukanye byaba ubukangurambaga ndetse n’ibikorwa remezo birimo gukorwa kugira ngo politiki yo gushimangira uburezi bwa bose ibashe kugerwaho.
Kuradusenge yavuze ko hashyizwe imbaraga mu kubahiriza uburezi budaheza by’umwihariko ku bana bafite ubumuga ndetse no ku bana b’abakobwa kandi bigenda bitanga ibisubizo.
Agira ati: “Kubera ubukangurambaga tugenda dukora ubu nta mwana n’umwe ufite ubumuga mu karere kacu wicaye atiga kandi turabikurikirana kuko hari na bamwe mu bo akarere kishyurira bagaragaje ubumuga bukabije bakaba bafashwa kwiga ahandi mu bigo bibagenewe nka Gatagara.
Ku byerekeranye n’abana b’abakobwa nk’abagiye rimwe na rimwe bahura n’inzitizi zibabuza kwiga bagiye bitabira cyane kwiga ku buryo umubare wabo mu ishuri usanga usumba uw’abana b’abahungu cyane cyane mu mashuri abanza.”
Kuradusenge asobanura ko ubwo bwiyongere bwatewe n’ubushake bwa politiki, biterwa n’ubukangurambaga bakoze ndetse no guhindura imyumvire kwa bamwe mu babyeyi.
Ahandi agaragaza mu kubahiriza uburezi budaheza ni ku kiciro cy’abo amateka agaragaza ko basigajwe inyuma nabo bagerewe bakangurirwa kwitabira kwiga, avuga ko hari n’uwo akarere kishyurira amafaranga y’ishuri agera kuri Miliyoni imwe kubera ubushobozi bukeya akaba ageze muri Kaminuza.
Nk’uko abokomeza abisobanura, uburezi kuri bose buragenda bugerwaho kubera ko hari n’ingamba zafashwe zijyanye no kwishakamo ibisubizo mu kubaka ibyumba bishya by’amashuri abana baba bagomba kwigiramo.
Kuradusenge ati: “Nk’akarere uyu mwaka w’ingengo y’imari 2019/2020 turateganya kubaka ibyumba by’amashuri 28 n’ubwiherero bwabyo 36 amafaranga angana na miriyoni 142 twamaze kuyabona azakora icyo gikorwa, kandi ni amashuri meza atanga amahirwe ku mwana wese uko yaba ameze kuba yayigiramo yaba ufite ubumuga cyangwa utabufite.”
Atangaza ko abafatanyabikorwa barimo Paruwasi Gatovu ya Kiliziya Gaturika nayo uyu mwaka igiye kububakira ibyumba by’amashuri bitatu n’ubwiherero bwabyo butandatu bigenewe ikigo cy’amashuri abanza cya Nyagasozi giherereye mu murenge wa Kageyo.
Uretse uwo mufatanyabikorwa hari n’icyumba cyo gufatiramo amafunguro kigiye kubakwa na Paruwasi Muramba ya Kiliziya Gaturika mu kigo cy’amashuri y’uburezi bw’ibanze bw’imyaka 9 kandi imirimo ikaba igeze kure.
Nubwo ariko hari ibirimo gukorwa ngo ihame ry’uburezi kuri bose rigerweho hanatangwa ireme ry’uburezi, Kuradusenge agaruka ku kibazo cy’ubucucike mu ishuri kikigaragara kubera ko buri mwana wese yakozweho ubukangurambaga.
Agira ati: “Iyo urebye nko mu cyumba kimwe k’ishuri usanga nibura kigirwamo n’abana bari hagati ya 65 na 70, ibyo bikaboneka cyane cyane mu mashuri abanza n’ay’ikiciro rusange (Tronc Commun), mu gihe amabwiriza ya Minisiteri y’Uburezi yemera nibura umubare w’abana 46 mu cyumba k’ishuri”.
Kuba ingengo y’imari idahagije ngo ni cyo cya mbere gituma icyo kibazo kigoye guhangana nacyo ariko ubuyobozi bw’Akarere ka Ngororero bwiteguye kwegera abafatanyabikorwa bako mu kukirandura burundu.


text:
Umunsi Mukuru w’Abatagatifu bose, Ku wa 01 Ugushyingo 2016
Amasomo : Hish 7,2-4.9-14 Zab 23 1Yh3,1-3 Mt 5,1-12a
Turongera guhimbaza umunsi mukuru w’abatagatifu bose. Iyo mbaga y’abamenye Kristu bagakurikiza Ijambo rye mu mibereho yabo hano kuri iyi si bityo Kiliziya ikabaduhaho urugero. Ni bakuru bacu bo mu ijuru.
– Twisanishe n’abatagatifu
Muri Kiliziya, mu Rwanda dufite akamenyero keza ko kwisanisha n’abo batagatifu igihe cyo kubatizwa, tugafata amazina yabo. Ni umuco mwiza ujyanye neza n’umuco wacu wo kwita izina. Amenshi mu mazina y’ikinyarwanda aba akubiyemo icyo umubyeyi yifuriza umwana we. Iyo amwitiriye izina ry’umuntu w’intwari aba amwifuriza kuzamera nka we. Ni muri urwo rwego twakumva neza impamvu y’amazina y’abatagatifu duhitamo igihe cya Batisimu. Hari uwakumva ko ari ubuvugizi tubashakaho mbere na mbere, nabyo ni byo baradusabira ariko icyibanze tuba dushima urugero rwabo tukumva twarwigana. Ni intego tuba twihaye cyangwa ababyeyi bacu baba baduhaye. Niyo mpamvu atari ugushaka utuzina tuvugitse neza gusa. Hari n’ubwo twitiranya batisimu duhabwa n’ayo mazina. Hari nabareka amazina yabo y’ikinyarwanda ku buryo urimuhamagaye yumva umututse cyangwa umugabanije. Ikitugira abakristu b’ukuri ni imigenzereze si amazina twakwitwa. Ni ukwigana abo twitiranywa.
– Ubutagatifu burashoboka
Ubwinshi bwabo, “ Nyuma y’ibyo, mbona imbaga nyamwinshi y’abantu, umuntu atashobora kubarura, iturutse mu mahanga yose, mu bihugu byose no mu ndimi zose” ( Hish 7,9) , uko Mutagatifu Yohani abivuga ni ukutubwira ko ubutagatifu bushoboka. Babaye muri iyi si kimwe natwe, mu buzima bushobora kuba bwari bugoye kurusha ubwacu, ariko muri byose baratsinze karahava.
Uretse abari ku rutonde rwa Kiliziya burya abatagatifu ni benshi. Ni benshi babaho bahamya Kristu mu rukundo, bakunda bagenzi babo. Ndahamya ko n’aho dutuye hari abo twavuga ko ari intangarugero mu mibereho yabo. Iyo ibintu byananiranye tukaba tubategerejeho ijambo ryiza. Iyo ikinyoma cyahawe intebe tukaba tubategerejeho ukuri. Ntabwo bisaba imyaka myinshi, amashuri cyangwa ubukungu. Bisaba kumva neza icyo Yezu adusaba. Barahari baharanira gushimisha Imana, bayikorera mu bantu nta zindi nyungu baharanira. Gusa kuba ari benshi ntitwibwire kobyoroshye kuko Ibyahishuwe bitubwira ngo “ Aba bavuye mu magorwa akaze, bameshe amakanzu yabo, bayezereza mu maraso ya Ntama.” (Hish 7,14). Amaraso tuzi icyo avuga bisaba ubutwari. Iki kigereranyo kirakomeye.
– Twaba abatagatifu dute?
Nta gushidikanya twese dufite icyifuzo cyiza cyo kuba abatagatifu. Turifuza kubaho mu mahoro no mu butungane muri iyi si bityo tukaba twakwizera ingororano nyinshi mu ijuru. Bitangirira hano kuri iyi si. N’ubwo inzira ifunganye ariko inyurwamo. Ni byo Yezu yatubwiye muri ziriya ngingo umunani z’interahirwe. Iyo uzisesenguye neza Yezu nta kindi adusaba uretse kuba abantu. Ushaka gupima ubutagatifu bwe nahere ku bumuntu bwe. Biragoye ko umuntu wakayutsemo ubumuntu mu mivugire , mu migenzereze no mu mibanire ye n’abandi yakwiyaga ubutagatifu. Ubutagatifu ntibaburirimba ahubwo babubamo.
– Ubutagatifu si ukwisengera.
Isengesho rifite umwanya ukomeye mu nzira y’ubutagatifu kuko ni umwanya wo kuganira n’Imana ngo turusheho kumenya ugushaka kwayo. Ariko gusenga kwacu iyo bibaye kwisengera ( ku-i+seng-ir-a : aha ndashaka kwerekana igikorwa kigaruka ku ugikora), mbese tukifungirana mu isengesho; ubutagatifu tubunyura ku ruhande. Kumenya abandi bantu, abo duturanye, abo dukorana no kubitaho ni inzira nziza igana ku butagatifu. Kubagirira impuhwe, kwita ku byabo. Ntibivuze ko tugomba kubafata nk’abantu dusumba nk’abamenyerane b’ibyago cyangwa b’ubukene. Gufasha umuntu umusuzuguye mu bumuntu bwe ni icyaha gikomeye, kuko nubwo twibwira ko tumufashije tuba twabanje kumugabanya,kumwica. Ahubwo icyo tuba dukora ari uguha amahoro umutimanama wacu.
Akeshi kumutesha agaciro bivuze kumushyira ku rwego rw’inyamaswa. Hari byinshi umuntu ahuriyeho n’inyamaswa. Biba kumutesha agaciro iyo tumubonyemo bimwe ahuriyeho n’inyamaswa gusa. Dufate urugero kurya. Abantu kimwe n’inyamaswa bararya. Inyamaswa bigendeye ku cyiciro cyazo. Zigahitamo ibizitunga. Hari ubwo rero dushobora kubonamo abantu abaryi cyangwa ibiryo. Ukumvako nta kindi itsinda ry’abantu rikeneye uretse kurya. Izindi ndangagaciro z’umuntu harimo gutekereza no gushyikirana n’abandi tukazibambura. Hakaba ubwo guha abantu ibibatunga bijya gusa no guha inka ubwatsi. Tukaba twakwishima ko twakoze igikorwa cy’urukundo, kandi igikorwa nticyaba icy’urukundo kitarimo ubumuntu. Nibyo hakabaho inzara n’ubukene bukabije ariko inzara mbi, ubukene bubi ni ukubura ubumuntu.
– Urukundo
Inkunga ya mbere umuntu mugenzi wawe akeneye ni imirasire y’urukundo iba mu maso ya buri muntu. Ubumuntu twifitemo ni bwo butanga urwo rumuri rurabagirana mu maso yacu iyo turebana, cyangwa mu isura irabagirana ibyishimo. Iyo mu ndoro yacu haganjemo umujinya, agasuzuguro, ikizizi n’isesemi igihe tureba undi muntu ubumuntu muri twe buba butangiye kuzima butakibonesha. Ibyo twakora byose byaba kubombogotana, no “kwitera icyotezo” ko turi abatagatifu. Burya mu isengesho tuba twagiye gukongeza urwo rumuri no kurwongerera imbaraga. Iyo bitabaye ibyo ngo imbuto z’isengesho zibe ubwo bumuntu bushashagira, isengeso riba ryapfubye.
Umunsi mwiza w’abatagatifu bose n’abaharanira kuba bo.
Padiri Charles HAKORIMANA
Universidad Eclesiástico San Damaso
Madrid/ España


text:
Mu rukundo abakundana usanga bizerana kugeza n’aho bafata icyemezo cyo kuryama bizeye ko aribwo buryo bwo kwerekana ko bari mu rukundo rukomeye.Abagabo n’abasore abenshi wagira ngo inda ibabyara ni imwe, iyo mumaze gusambana mubyarana abo akigira nk’aho ntaho akuzi. Gusa hari indangagaciro n’imyitwarire nk’umukobwa ukwiye kugira, zituma umusore akomeza kukubaha.
1.Ntabwo mugira umwanya wo kumenyana
Nk’umukobwa iyo wiyemeje kujya mu rukundo ugomba kugira intego. Ugomba kugira umurongo ngenderwaho ugatumbira intego yawe, fiyansaye cyangwa ubukwe, ukirinda ikintu cyose kiri hanze y’inzira wahisemo. Umukobwa wese akwiye kwirinda guta igihe kuko ‘ubuto burashukana’.
Umwari akwiye gushaka amakuru ahagije ku musore umusabye ko bakundana, akamenya umuryango w’uwo musore, kuko ashobora kumubeshya ko ari umusore nyamara ari umugabo ufite undi mugore. Inzobere mu by’imibanire zivuga ko urukundo rufite intego rumara imyaka hagati ya 3 na 5.
2.Ntabwo uri umukobwa ashaka
Nta kinegu kirimo, mbere yo gutangira gukundana n’umusore ukwiye kumubaza umukobwa ashaka uwo ariwe ukumva niba muzahuza. Ugendeye ku gisubizo aguhaye ushobora kumenya niba muberanye cyangwa niba bitazakunda ukabivamo hakiri kare. Iyo utabigenzuye ngo ubihagarike kare, ushiduka igihe cyarakurenganye ukabihagarika urira, ubabaye kandi wakabaye warabivuyemo kare ukagenda utekanye.
3.Kwisuzuguza
Umukobwa wese muri we wumva ko ari umuntu ufite agaciro, ugomba kubahwa ntabwo ajya apfa kugwa mu mutego wo kumurarana ijoro rimwe ngo umucire nka shikarete ishizemo umutobe. Umukobwa ntabwo aba akwiye kwemera kuba igikoresho cy’umusore cyangwa umugabo ngo amuyobore nk’uyobora itungo ritazi ubwenge. Ahubwo agomba kwihagararaho kuburyo adakoreshwa ibitamurimo, ahubwo akajya inama n’umusore bagafatira hamwe umwanzuro kandi akirinda umwanzuro wazatuma yicuza.
4.Aba yageze ku ntego ye
Abasore bamwe bashukwa n’ikigare barimo, bagahigira kuzasambanya umukobwa runaka, bene uwo musore iyo amaze kugutesha agaciro ntabwo yongera kukwikoza. Bisaba umukobwa gushishoza no kumenya neza niba umusore umusabye kumusura mu nzu ye adakoreshwa n’ikigare cy’abasore cyangwa abagabo bagenzi be.


text:
Ibihugu bishobora guhererekanya inyandiko-Ndejuru
Yanditswe na MUGISHA BENIGNE
Impuguke mu ishyinguranyandiko n’inkoranyabitabo, Ndejuru Rosalie atangaza ko ibihugu bishobora guhererekanya inyandiko hashingiwe ku masezerano biba bifitanye, igihugu kimwe kikaba cyahereza ikindi inyandiko zikireba zibitseyo.
Iyi mpuguke mu ishyinguranyandiko n’inkoranyabitabo avuga ko guhererekanya inyandiko ku ibihugu bishoboka kandi ko bijya bikorwa, ariko Ikigo k’igihugu k’ishyinguranyandiko na serivisi z’inkoranyabitabo, RALSA (Rwanda Archive and Library Services Authority) ahagarariye kuri ubu kikaba kitarabigeraho kuko ari bwo kikibaho kikaba kitaratangira gukora neza kuko hari ibikibura ngo gishyire mu bikorwa inshingano cyahawe na Leta.
Ati “Ni byo birashoboka ko ibihugu bihererekanya inyandiko bibitse mu gihe bigiranye amasezerano, ari ko twe ntiturabigeraho ngo tube twabasha guhabwa inyandiko ziri mu bihugu bimwe na bimwe byadukolonije, biterwa n’uko nta masezerano turasinyana na byo bitewe n’uko iki kigo ari gishya kitaranabona n’ubuyobozi ngo bubijyemo bubikore, naho gushoboka byo birashoboka kandi birakorwa.”
Ibyo Ndejuru asobanura kandi biragaruka ku bitekerezo abaturage bamwe batanga nk’ibyifuzo y’uko ibihugu byakolonije u Rwanda bigifite inyandiko n’ibindi bihangano bijyanye n’amateka n’umuco, abenshi bakifuza ko byasubizwa ariko akenshi bakaba badasobanukiwe uko bikorwa.
Bamwe mu baganiriye n’Imvaho Nshya uko babyumva n’uko babona byakorwa, bagaruka cyane ku mpamvu izo nyandiko zaba zaragiye kandi zirebana n’amateka y’igihugu cyo muri Afurika, cyane ko ubukoloni bwarangiye.
Igiribambe James ni umuturage wo mu Kagari ka Rugando, Umurenge wa Kimihurura, yagize ati “Nge numvaga ari uburengenzira bwacu nk’Abanyarwanda gusaba igihugu cy’u Budage cyangwa u Bubiligi kuduha inyandiko zacu cyangwa ibihangano byatwaye mu gihe byadukolonizaga.”
Avuga ko atari azi ko binyura mu masezerano ibihugu byombi bigirana bikabasha guhererekanya inyandiko n’ibindi bihangano.
Igiribambe ariko avuga ko n’ubwo byaba bigomba kunyuzwa mu masezerano byaba byiza u Rwanda rubikoze kugira ngo inyandiko z’Abanyarwanda ziri muri ibi bihugu ziboneke, kuko zafasha mu bijyanye no kwigisha umuco abakiri bato, bishobora kuba ari amateka y’Abanyarwanda bityo ubikeneye akabasha kubibona mu Kigo k’igihugu k’ishyinguranyandiko n’inkoranyabitabo cyangwa mu bundi bushyinguro bw’ibitabo buri mu gihugu.
Umuturage wo mu Karere ka Kicukiro, umurenge wa Gikondo, Singirankabo Edouard, asanga ari byiza ko inyadiko z’Abanyarwanda zivuga ku mateka n’umuco by’u Rwanda zagombye kugarurwa mu gihugu kugira ngo zigishe kandi zihugure abakiri bato.
Ati “Icyo byaba bisaba cyose, nk’igihugu dukwiye kugikora ariko ibyacu bikagaruka, ubwo se niba biri muri ibyo bihugu by’amahanga tudahuje n’umuco birakoreshwa iki, bibitswe ngo bizabafashe iki, ariko twe nk’Abanyarwanda twabyigiraho mu gihe byaba bijyanye n’umuco n’amateka byacu, byaba ari byo tubika nk’amafoto n’ibindi bikoresho by’Abanyarwanda bo hambere tukabishyira mu nzu ndangamurage zacu, tukajya tubireba, abana bacu bakabimenya ndetse bakanasobanurirwa amateka y’igihugu bashingiye kuri ibyo bihangano n’izo nyandiko.”
Ndejuru avuga ko ibyo byose bitekerezwa, ariko ko ikigo kitariyubaka mu buryo buhagije ngo gihabwe n’inzego zose harimo n’abakozi bahagije, kuko cyashinzwe mu 2014.


text:
Kaligirwa wanditse ‘Turaje, Indege irahinda na Girubuntu..’ zaririmbwe n’Itorero ISAMAZA ni muntu ki?
Ukeneye kwamamaza! Gusobanuza! Gutanga amakuru? Hamagara 0788772818
Jeanne D’arc Kaligirwa yavukiye mu Rwanda mu Karere ka Gakenke mu mwaka wa 1942. Akirangiza kwiga amashuri abanza yahise ajya gukomereza amashuri ye yisumbuye i Bujumbura mu Burundi.
Mu 1966 yaje kugaruka mu Rwanda kubera ko ariho hari ababyeyi be. Bitewe n’ubuzima bari babayeho bwo gutotezwa, Kaligirwa yaje gufata umwanzuro wo guhungira mu Bubiligi mu 1972.
Nyuma y’umwaka umwe gusa, mu 1973 yakoresheje uburyo bwose bushoboka akura umuryango we mu Rwanda umusanga mu Bubiligi.
Jeanne D’Arc Kaligirwa wari ufite impano yo kwandika indirimbo no kuririmba yafashe ikaramu ye maze yandika indirimbo ayita “Rwanda turanze twanze guhera ishyanga” mu mwaka wa 1989.
Icyo gihe nibwo yatangiye guhuza abiganjemo abagore n’inkumi muri abo abamenyekanye cyane ni Nyiranyamibwa Suzanne, Anonciata Gatera, umuvandimwe we Françoise Ruboneka, Anonciata Kayisire n’abandi batandukanye maze bashinga itorero Isamaza.
Iyo iba imvo n’imvano y’ishingwa ry’itorero ‘Isamaza’ ryari rigamije gutiza umurindi ingabo z’Inkotanyi no kuzishakira ubufasha bwo kuzishyigikira mu rugamba rwo kubohora igihugu.
Jeanne D’Arc Kaligirwa akimenya ko Inkotanyi ziri hafi gutangiza urugamba rwo kubohora u Rwanda, yahise yandika indi ndirimbo ayita ‘Indege irahinda’. Iyi ni imwe mu ndirimbo n’uyu munsi igikunzwe.
Uko urugamba rwarushagaho gukomera ari na ko Inkotanyi zigenda zifata ibice bimwe na bimwe by’igihugu, Kaligirwa yakoze izindi ndirimbo ebyiri ari zo ‘Turaje na Girubuntu’.
Abari bagize Itorero ‘Isamaza’ bakomeje gukora ibitaramo byinshi mu bihugu bitandukanye mu rwego rwo gukusanya inkunga yo gufasha inkotanyi ku rugamba rwo kubohora igihugu.
Izindi ndirimbo baririmbye zigakundwa cyane harimo ‘Nimuberwe bakobwa, Nimucyure inganji, Dore ijoro ryiza, Uraho Rwanda’ n’izindi nyinshi zitandukanye zikaba zaranditswe na Nyiranyamibwa.
Jeanne D’Arc Kaligirwa yaje kwitaba Imana muri Kamena mu mwaka wa 1998 azize uburwayi busanzwe. Yasize abana batatu barimo umukobwa umwe n’abahungu babiri.
Abo bana baje kujya mu itorero AMAREBE N’IMENA mu Bubiligi. Iri torero na ryo rikaba ryaragize uruhare rukomeye mu gutiza umurindi ingabo z’Inkotanyi zari ku rugamba rwo kubohora igihugu babinyujije mu bihangano bakoraga.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
RUTAGANDA Joel / UMUSEKE.RW


text:
Rubavu: Minisiteri y’uburezi yatashye ibyumba by’amashuri 28 n’ubwiherero 36
Yanditswe na MUGISHA BENIGNE
Minisiteri y’Uburezi ku bufatanye n’Akarere ka Rubavu yatashye ibyumba by’amashuri 28 n’ubwiherero 36 byuzuye muri aka karere, bikaba byaratwaye miliyoni 280 z’amafaranga y’u Rwanda.
Nk’uko byatangajwe n’Umunyamabanga wa Leta muri Minisiteri y’Uburezi ushinzwe amashuri y’inshuke, abanza n’ayisumbuye Munyakazi Isaac, ngo kubaka ibyumba by’amashuri muri aka karere biri muri gahunda yo gukemura ikibazo cy’ubucucike mu mashuri n’ik’ibyumba byari bishaje.
Mu muhango wo gutaha ibi byumba wabereye mu ishuri ribanza rya Rambo, riherereye mu Mudugudu wa Rambo, Akagari ka Kiraga, Umurenge wa Nyamyumba, Akarere ka Rubavu, Munyakazi yavuze ko ibi byumba byubatswe ku bufatanye n’inzego zinyuranye, ubu bufatanye bukaba bwaragize uruhare mu gukoresha amafaranga make mu myubakire y’ibi byumba by’amashuri.
Ati “Ibi byumba byubatswe ku bufatanye bwa benshi, ababyeyi, ingabo na Polisi ndetse na Minisiteri y’Uburezi, byatumye igiciro cy’amafaranga byagombaga gutwara mu gihe byubatswe na ba rwiyemezamirimo kigabanuka, ayo byatwaye akaba ari icya kabiri cy’ayagombaga gukoreshwa.”
Munyakazi yavuze ko ibi byose birimo gukorwa mu rwego rwo kugera ku burezi bufite ireme no kugabanya ubucucike bwagaragaye mu mashuri abanza cyane cyane.
Umuyobozi w’Akarere ka Rubavu, Habyarimana Gilbert, mu ijambo rye yabanje gushimira Perezida wa Repubulika Paul Kagame washyizeho uburezi kuri bose, mu gihe mu myaka yashize hari Abanyarwanda batashoboraga kwiga, cyane cyane abo mu miryango ikennye.
Yagize ati “Mu myaka yashize abana bavuka mu miryango ikennye ntibigaga, ariko ubu abana bose bari mu ishuri, ndashimira Perezida wa Repubulika wazanye uburezi kuri bose, abana bose b’u Rwanda bagahabwa amahirwe yo kwiga nta we usigaye inyuma.”
Yaboneyeho umwanya wo gusaba abana gushyira imbaraga mu kwiga kugira ngo badapfusha ubusa ibyiza bagejejweho, ahubwo ngo babibyaze umusaruro.
Ati “Bana rero mugire uruhare mu gukunda ishuri, nihagira umubyeyi ushaka kubasibya ishuri ngo mumukorere imirimo muzabibwire umuyobozi w’umudugudu, gusa na none mugomba kubaha ababyeyi mugakora icyo babasaba, ariko cyaba kigamije kubatesha ishuri mukabibwira ubuyobozi bw’inzego z’ibanze.”
Yakomoje ku biyobyabwenge mu rubyiruko, asaba abana b’i Rambo kubyirinda no kugaragaza aho babibonye, bagatungira urutoki abarezi babo nabo ayo makuru bakayageza ku bashinzwe umutekeno.
Ababyeyi nabo yabasabye kugira igitsure ku bana, gutanga uburere bwuje umuco nyarwanda, anashimangira ko ababyeyi bagomba gukurikirana neza bakamenya ko abana bajya ku ishuri kandi bakagerayo ntibakatire mu nzira.”
Ababyeyi bishimiye ko iri shuri ryongerewe imbyumba by’amashuri, bavuga ko bizafasha abana babo kwiga neza no gutsinda, bagashima Leta y’u Rwanda ikomeje kuzamura uburezi no gushakira abana uburyo bwiza bwo kwiga batavunitse bakora ingendo bajya kwiga kure.


text:
Umugabo wo mu Kagari ka Mbare mu Murenge wa Karangazi mu Karere ka Nyagatare, yaguye mu musarani yagiyemo agiye gukuramo ibyangombwa byari byatakayemo yizejwe igihembo cya 3 000 Frw.
Nkuko amakuru dukesha UKWEZI abitangaza,uyu mugabo witwa Hafashimana Sylvestre w’imyaka 37 y’amavuko, yahuye n’iri sanganya ryamutwariye ubuzima mu mpera z’icyumweru twaraye dusoje ku wa Gatandatu tariki 03 Nyakanga.
Icyo gihe ngo bashakishije abamukuramo birananirana, aza kuvanwamo mu gitondo cyo ku Cyumweru yapfuye.
Uriya musarane watwaye ubuzima bwa Hafashimana, ufite metero icyenda (9) z’ubujyakuzimu.
Ngo yawugiyemo agiye gukuramo ibyangombwa by’uwitwa Mutimukeye birimo uruhushya rwo gutwara ibinyabiziga (Permis) ndetse n’irangamuntu ye.
Ngo biriya byabaye ubwo bari barangije itsinda ryo kugurizanya ari bwo ibyangombwa bya Mutimukeye byagwaga mu musarani yari agiyemo kwiherera ubundi Hafashimana akamubwira ko yabikuramo ariko akamuha igihembo.
Umunyamabanga Nshingwabikorwa w’Akagari ka Mbare, Rutayisire Sam yagize ati “Amakuru twahawe n’abaturage ni uko ngo yamwemereye 3 000 Frw, mukuru we n’umugore we bamubuza kujyamo arabyanga ajyamo kuko ngo yari asanzwe acukura imisarane."
Ngo uriya nyakwigendera yamanutse mu musarani avugana n’abari hejuru ariko ngo byageze aho bumva atangiye guhirita nk’umuntu ubuze umwuka ntiababasha kumukuramo arapfa.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Rurindo : Umunsi mpuzamahanga w’ubukerarugendo wasize bashyizeho nyirantarengwa
Taliki ya 27 nzeli 2015 ni umunsi mpuzamahanga wahariwe kuzirikana ubukerarugendo kw’Isi , mu Rwanda uyu munsi wizihirijwe mu karere ka Rurindo ahitwa ku kirenge akaba ari mu ntara y’amajyaruguru y’u Rwanda.
Aha kukirenge hafunguwe ku mugaragaro inzu ndangamuco izajya igaragaza byinshi mu muco n’amateka byaranze u Rwanda , aho abanyarwanda bose basabwa kugira umuco wo gusura ibyiza byabo bakabimenya aho kwiharirwa n’abanyamahanga kandi ari ibyabo bwite.
Kuva kuri meya wa Rurindo , Guverineri w’intara y’amajyaruguru , umuyobozi wa RDB ndetse na minisitiri w’umuco na siporo wari n’umushyitsi mukuru bose bahurije ku gusaba ko ibikorwa nk’icyo akarere ka Rurindo n’abaturage bako bakoze byakwiyongera henshi mu Rwanda bityo bikaba ikigega cy’ubukungu bushingiye ku bukerarugendo mu Rwanda.
Iyi nzu igizwe nibice byinshi bitandukanye bigaragaza amateka ya byinshi mu bikoresho byagiye biranga umuco w’Abanyarwanda ndetse na nubu bimwe bikaba bigihari ibindi bikaba ari amateka abantu basabwa kumenya kuko bifite byinshi bisobanuye mu mateka y’abanyarwanda. Abazwa iby’ikirenge cya ruganzu kitaragera muri iyi ngoro nshya , umuyobozi wa RDB yavuze ko bari mukureba uko cyahagezwa ngo kuko cyari kibitswe munzu ndangamurage y’i Huye cyane ko iyi ngoro aribwo icyuzura kandi kikaba cyaragombaga kugira aho kibikwa .
Minisitiri Uwacu Julienne ufite umuco mu nshingano ze , mu ijambo rye yashimiye abanyarurindo kuri iki gikorwa cyiza yise Nyirantarengwa bakoze ndetse asaba ko cyaba intangarugero ahandi hose mu Rwanda kandi ko hagomba gushyirwaho ingoro nk’iyi cyangwa ibindi byiza biranga amateka n’umuco w’abanyarwanda bigakurura abantu bakazana amafaranga kandi bagatahana ubumenyi.
Reba ibindi mu mafoto atandukanye yaranze uyu munsi.


text:
Papa Fransisiko yohereje ubutumwa bwo gutangiza imyaka icumi y’umuryango w’abibumbye ishinzwe gusana urusobe rw’ibinyabuzima ruzatangira ku ya 5 Kamena.
Papa ku munsi w’ibidukikije ku isi yagize ati: “uku kwibuka ngarukamwaka bidutera inkunga yo kwibuka ko ibintu byose bifitanye isano.” “Guhangayikishwa cyane n’ibidukikije […] bigomba guhuzwa no gukunda byimazeyo bagenzi bacu ndetse no kwiyemeza kutajegajega mu gukemura ibibazo by’abaturage.” Amagambo ya Papa yandikiwe Umuyobozi mukuru wa UNEP, Madamu Inger Andersen n’Umuyobozi mukuru wa FAO Bwana Qu Dongyu, batanzwe mu butumwa bwa videwo n’umunyamabanga wa Leta wa Vatikani, Karidinali Pietro Parolin ku wa gatanu,
Yagaragaje akamaro k’imyaka icumi y’umuryango w’abibumbye, Papa Francis yavuze ko iduhamagarira gufata ibyemezo by’imyaka icumi yo kwita ku rugo rwacu dusangiye “dushyigikira kandi tugashyira ingufu mu gukumira, guhagarika no guhindura iyangirika ry’ibinyabuzima ku isi hose no gukangurira abaturage akamaro ko gusana urusobe rw’ibinyabuzima bigenda neza. ”
Byongeye kandi, Bibiliya itubwira ko “twese turi muri iyi mpano yo kurema. Turi igice cya kamere, ntidutandukanijwe nacyo. ”Papa yagize ati:” Zaburiwe muri Zaburi 19: 1 – 3.
Isabukuru y’umuryango w’abibumbye ishinzwe kugarura urusobe rw’ibinyabuzima ni guhamagarira kurengera no kuvugurura urusobe rw’ibinyabuzima ku isi hose ku nyungu z’abantu na kamere. Imyaka icumi iratangira guhera mu 2021 kugeza mu 2030, akaba ari igihe ntarengwa cyo kugera ku ntego z’iterambere rirambye kandi abahanga mu by’igihe bavuga ko ari amahirwe ya nyuma yo gukumira imihindagurikire y’ikirere.
Yibanze ku bidukikije, Papa Francis yinubira “ikibazo kiganisha ku bibazo” tubona. Ati: “Turabona kurimbuka kw’ibidukikije, kimwe n’icyorezo ku isi kiganisha ku rupfu rw’abantu miliyoni. Turabona ingaruka zidakwiye ziterwa na bimwe mu bigize gahunda zacu z’ubukungu muri iki gihe ndetse n’imihindagurikire y’ikirere nyinshi itera ingaruka zikomeye ku mibereho y’abantu ndetse no kuzimangana kw’ibinyabuzima. ”
Muri icyo gihe kandi, Papa yagize ati: “dushobora guhura n’umwuzure, n’inzara n’ingaruka zikomeye kuri twe no ku gisekuru kizaza.” Yongeyeho ati: “ibi ni byo abahanga benshi batubwira.”
Kugira ngo Papa Fransisko abisubize, yashimangiye ko “uko ibidukikije byifashe ubu biduhamagarira gukora ubu byihutirwa kugira ngo dushobore kurushaho kuba ibisonga bishinzwe kurema no kugarura kamere twangiritse kandi dukoresha igihe kirekire.”
Yasabye agira ati: “Tugomba kwita kuri buri wese, ndetse no ku ntege nke muri twe.” Yakomeje avuga ko gukomeza iyi nzira yo gukoresha no kurimbura abantu ndetse na kamere “ari akarengane kandi ko bidakwiriye” kandi ko umutimanama ubishinzwe wabwira. twe.
Yashimangiye ati: “Dufite inshingano zo gusiga abana bacu ndetse n’abazabakomokaho.”
Yashimangiye ko hari ibyiringiro nubwo ibibazo byugarije ibidukikije, Papa Fransisiko yerekanye umudendezo ukenewe tugomba “kugabanya no kuyobora ikoranabuhanga” kandi tukabishyira mu bikorwa by’ubundi buryo bwiterambere – bumwe “bwiza, abantu bensh babana neza. ”
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text: Igishushanyo Mbonera Eataly Toronto ihuje nu mujyi wacu ugenda utera imbere kandi igamije guteza imbere no kongera imibanire myiza binyuze mumatungo rusange yibiribwa bikomeye byabataliyani. Birakwiye ko "passeggiata" gakondo kandi iramba ari yo ntandaro yo gushushanya Eataly Toronto. Uyu muhango utajyanye n'igihe ubona abataliyani buri mugoroba bajya kumuhanda munini na piazza, gutembera no gusabana ndetse rimwe na rimwe bagahagarara mukabari n'amaduka munzira. Uru ruhererekane rw'ubunararibonye rusaba igipimo gishya cy'umuhanda kuri Bloor na Bay.


text:
Nsabimana Epimaque waciwe amaboko n’abacengezi arashimwa n’ubuyobozi
Ubuyobozi bw’Umurenge wa Kanama bushimira Nsabimana Epimaque kuba urugero rwiza rw’ubutwari mu gihe intambara y’Abacengezi yari imeze nabi mu Murenge wa Kanama mu 1998.
Bugira buti "Nsabimana Epimaque yakoze igikorwa cy’ ubutwari arangira Ingabo z’Igihugu ahihishe abacengezi zibagwa gitumo, nyuma Interahamwe zaje kumuca amaboko.”
Ubuyobozi bwa Kanama bukomeza bugira buti “Mu rwego rwo kumushimira, Ingabo n’abaturage bakoze Umuganda wo kwikorera ibikoresho (amabuye, umucanga n’amatafari) byo kumwubakira inzu ijyanye n’icyerekezo kugira ngo akomeze kubera n’abakiri bato urugero rwiza mu Butwari.”
Umunyamabanga Nshingwabikorwa w’Umurenge wa Kanama, Mugisha Honoré avuga ko ibikorwa bya Nsabimana ubuyobozi bubizirikana kandi bushishikariza urubyiruko kubyigiraho.
Agira ati “Ibikorwa bye ubuyobozi burabizirikana, kuko yifurizaga igihugu amahoro agaragaza abahungabanya umutekano, turashishikariza urubyiruko kumwigiraho gukunda igihugu, kugikorera byaba ngombwa bakakitangira.”
Nsabimana Epimaque w’imyaka 38 y’amavuko yabwiye Kigali Today ko yaciwe amaboko tariki 21 Ukuboza 1998, Noheli n’Ubunani abirira mu bitaro bya Gisenyi.
Agira ati “Kuva mu 1997 hari intambara y’abacengezi n’ingabo z’u Rwanda, Abaturage twarashwiragiye turahunga twifatanya n’abacengezi, ariko byaje guhinduka, ingabo z’u Rwanda ziratwigarurira tujyanwa mu nkambi ahari Umurenge wa Kanama ubu. Bwari uburyo bwo kuvangura abaturage n’abacengezi.”
Avuga ko bashyizwe mu nkambi ariko n’intambara irakomeza, abacengezi bagashaka uburyo bakwivanga mu baturage kuko bari bazi ko ingabo zitarasa abaturage.
Ati “Tariki 21 Ukuboza 1998 nibwo ingabo z’u Rwanda zarwanyije abacengezi bahungira aho turi bituma ingabo z’u Rwanda zibabura, zatubajije aho banyuze abaturage baraceceka, ariko njye wari umwana nahisemo gufata akajerekani mvuza induru ngaragaza aho bari bituma ingabo z’u Rwanda zibakurikira bahungira mu musozi wa Muhungwe.”
Akomeza agira ati “Mu masaha y’ijoro baragarutse bariye karungu, batubwira ko ari twe twabavugirije akaruru, nta bindi dukwiye gupfa, barambwira ngo amaboko yawe ni yo yahonze akajerekani tugomba kuyatema.”
Icyo gihe abacengezi bishe abantu bane ndetse babarira inka babashinja ko bakorana n’ingabo z’u Rwanda, “na ho njye ibiganza mbisiga aho.”
Nsabimana Epimaque avuga ko ibyakurikiye atabimenye kuko yahise abura ubwenge, cyakora yongeye kwibona ari mu bitaro bya Gisenyi aho yitaweho arakira.
Ati “Naje kumenya ko ingabo z’u Rwanda nyuma zaje kwica abacengezi benshi zibatsinze mu bikuyu mu Gishwati, naho njye igikorwa nakoze sinkicuza kuko nifuzaga ko twabona umutekano kandi twaje kuwubona.”
Nsabimana ubu ni umugabo ufite abana batandatu. Avuga ko ntacyo ashoboye gukora kubera ko abacengezi bamuciye amaboko, ariko akaba ngo yishimiye igihugu cye kuko kirimo amahoro n’umutekano.
Nsabimana avuga ko igikorwa yakoze yumva ari igikorwa cy’ubutwari. Ati “Nagaragaje abahungabanya umutekano, nashakaga ko tubaho mu mahoro, n’ubwo nabizize ntibyambuza n’ubu gutanga amakuru ku bashaka guhungabanya umutekano kuko n’ubwo ntabayeho neza, ariko mfite amahoro.”
Nsabimana yifuza ubufasha bwisumbuyeho dore ko umuryango we utishoboye ufite byinshi wagombye kuba umukesha ariko adashobora kuwuha kuko n’umugore yashatse yaje kugira uburwayi bw’ibere.
Ati “Ubu mbayeho nabi, umugore mfite yagize ikibazo cy’ibere, bituma nta bushobozi bwo gukora tugira, nta murima, nta tungo, icyakora ubuyobozi bwampaye VUP barimo kunsakarira inzu kandi bumba hafi.
Umunyamabanga Nshingwabikorwa w’Umurenge wa Kanama avuga ko bagerageza kumuba hafi ndetse bateganya kumuha inka no kumushakira icyo umuryango we wakora kugira ngo bashobore kugira ubuzima bwiza.


text:
Uburasirazuba: Abajyanama b’uturere batewe impungenge n’ibikorwaremezo bitaramba
Yanditswe na admin
Abajyanama b’uturere two mu ntara y’Uburasirazuba, basanga hakwiye kujyaho gahunda yo gukurikirana ibikorwaremezo bigakorwa n’abaturage, kuko ngo hari ibyo bahabwa bikangirika mu gihe gito cyane.
Ubwo haganirwaga ku mbanzirizamushinga y’ibitekerezo by’igenamigambi ry’umwaka wa 2018/2019 mu ntara y’Uburasirazuba, abajyanama b’uturere bagaragaje bimwe mu bibazo abaturage badahwema kubabwira iyo bahuye nabo, birimo n’ibikorwaremezo bitaramba.
Rucyahana Etienne, umujyanama mu karere ka Bugesera, yagize ati “Icyo nifuza kuvuga ni uko twarebera hamwe uburyo ibikorwa dukora byaramba, aha ndibanda cyane ku mihanda dukora dukoresheje abaturage bahembwa.
Iyi mihanda akenshi aho ishyirwa usanga ihita yangirika ako kanya, umuvu w’amazi urayitwara ugasanga n’imiferege yagenewe gutwara amazi nayo idatunganyije.Hari hakwiye kubaho ingamba zituma iriya mihanda iramba ikazagirira abaturage akamaro koko.”
Undi mujyanama wo mu karere ka Gatsibo witwa Yankurije, nawe yunzemo agira ati “Iki ni ikibazo gikunze kugaragara cyane, umuhanda urakorwa hashira umwaka cyangwa utaranagera ukabona mu ngengo y’imari y’akarere ngo harimo amafaranga yo gusana wa muhanda, abantu bagahora muri urwo!
Iki ni ikintu abantu bakwiye kwigana ubushishozi bakumva ko ibyo dukora tubikorera igihugu cyacu ejo tuzaraga abana bacu n’abuzukuru bacu.”
Umuyobozi w’Intara y’Uburasirazuba Mufulukye Fred, yasabye abashinzwe igenamigambi ndetse na nyobozi na njyanama z’uturere kwita cyane ku igenamigambi risubiza mu buryo burambye ibibazo by’abaturage.
Yakomeje agira ati “Tugiye kubinoza, ni umwanya wa buri karere kwibaza ku kintu kidasanzwe kandi kigiye guhindura imibereho y’umunyarwanda, ese ibyo tugiye gukora ni ibintu bizaramba cyangwa ni ibintu tuzakora umwaka umwe bikaba birasinziriye?
Buri gihe nidukora ikintu ntidutekereze icyo kigiye kumara tuzahora twizenguruka, usanga ibyo turimo ari ibintu bihoraho gusa kandi bitagize ikintu kinini bifasha, ibyo tubitekerezeho kandi biratureba twese haba abajyanama, za nyobozi n’abakozi basanzwe.”
Umuyobozi w’intara yasabye abayobozi kandi ko ibyo bakora byose bakwiye gushingira ku kerekezo igihugu kihaye ndetse na gahunda ya Guverinoma y’imyaka 7, ibi byose bikaba bigamije ko umunyarwanda yarushaho gutera imbere mu majyambere n’ubukungu.
HAKIZIMANA YUSSUF


text:
Ibiryo ushobora kurya n’ibyo wakwirinda mu gihe uri mu mihango
Iyo umwangavu cyangwa umugore ari mu mihango, rimwe na rimwe bahura n’ibimenyetso bibabangamira harimo nko kuribwa mu nda, umutwe, kugira iseseme, umunaniro, guhitwa n’ibindi.
Tugiye kurebera hamwe ibyo kurya wakwifashisha n’ibyo wakwirinda byagufasha kwirinda bimwe muri ibyo bimenyetso.
Ibiryo warya bikagufasha uri mu mihango harimo: imbuto, imboga z’icyatsi, ibishyimbo, inkoko, ifi, icyayi cya tangawizi, shokora y’umukara, amazi, yawurute, ndetse n’amata.
Ibyo wakwirinda harimo: umunyu mwinshi, isukari nyinshi, ikawa, inzoga, ibiryo birimo amavuta menshi, ndetse n’inyama zitukura.


text:
CEP UR Nyarugenge
IRIBURIRO
CEP UR-Nyarugenge ni umuryango w’ abanyeshuri b’aba Pentekote biga muri kaminuza y’u Rwanda ishami rya Nyarugenge ( Nyarugenge Campus), witwa CEP UR-Nyarugenge mu magambo ahinnye y’igifaransa “Communauté des Etudiants Pentecôtistes (ADEPR) de l’ Université du Rwanda, campus de Nyarugenge” (wahoze witwa CEP KIST-KHI).
Icyicaro cy’umuryango kiri i Kigali, muri Kaminuza y’u Rwanda ishami rya Nyarugenge kandi uyu muryango ukorana by’umwihariko n’Itorero rya Pentekote ryo mu Rwanda (ADEPR).
INKOMOKO Y’ IMYIZERERE Y’ UMURYANGO
Imyizerere shingiro y’Umuryango tuyikomora ku myizerere-shingiro y’Itorero rya Pentekote ryo mu Rwanda (Eglise de Pentecôte au Rwanda) ADEPR.
ABAGIZE UMURYANGO WA CEP UR Nyarugenge
Abanyamuryango ba CEP UR Nyarugenge barimo ibyiciro bikurikira: Abanyamuryango-remezo,abanyamuryango bungirije, abanyamuryango barangije kwiga, n’inshuti z’umuryango.
- Umunyaryango-remezo (Membre effectif) ni umunyeshuri wese w’ umu Pentekote mu Itorero rya Pentekote ryo mu Rwanda (ADEPR); azana icyemezo cy’Itorero aturutsemo akabyemererwa n’inama rusange y’Umuryango amaze gusomerwa amabwiriza agenga Umuryango.
- Umunyamuryango wungirije (Membre adhérent) ni umunyeshuri wese wo mu itorero rya Pentekote ryo mu Rwanda (ADEPR) utujuje ibyangombwa byose byavuzwe haruguru (1).
- Umunyamuryango warangije kwiga (Post cepien) ni umuntu wese warangije kwiga abarizwa mu byiciro 1 na 2
- Inshuti z’Umuryango (Amis de la Communauté) ni umuntu wese cyangwa umuryango wemera amahame-shingiro ya CEP UR-Nyarugenge (reba Iriburiro), akaba yemerwa n’Itorero rya Pentekote ryo mu Rwanda (ADEPR) akanafasha umuryango mu bikorwa no mu bitekerezo.
INTEGO Z’UMURYANGO (OBJECTIFS)
- Gukomeresha abanyamuryango gusenga, kwiga Bibiliya, amahugurwa, ibiganiro, imyiherero n’ibindi bikorwa bigendanye n’iyamamaza-butumwa bwiza tugendeye ku murongo w’imyizerere y’Itorero rya Pentekote ryo mu Rwanda (ADEPR).
- Kubwiriza ubutumwa cyane cyane mu mashuri makuru na Kaminuza, ayisumbuye n’ahandi hose hakeneye ubutumwa bwiza; hakoreshejwe amateraniro, ibiterane n’ubundi buryo bwaba buboneye mu ivugabutumwa (Films, Conférences, …)
- Guhamagarira abanyamuryango gukora ibikorwa by’urukundo birimo gufasha ababaye.
- Guteza imbere Isanamitima, Ubumwe n’Ubwiyunge mu mashuri makuru na Kaminuza, mu mashuri yisumbuye, mu Itorero no muri Sosiyeti nyarwanda muri rusange.


text:
Rusizi: Amazi meza begerejwe yabakijije indwara zari zarabazengereje
Yanditswe na Ingabire Rugira Alice
Abaturage bo mu karere ka Rusizi mu murenge Nkanka, barishimira ko begerejwe amazi meza, bagaca ukubiri n’indwara zikomoka ku mwanda zari zarabazengereje.
Bavuga ko iki ari igikorwa remezo k’ingenzi mu mibereho y’abaturage, bagahamya ko ari kimwe mu bimenyetso bigaragaza igihugu gifite ubuyobozi bwiza, buhora burajwe ishinga n’iterambere ry’imibereho y’abaturage.
Kajevuba Dennis, utuye muri uyu murenge wa Nkanka aganira n’Imvaho Nshya yagize ati “Twegerejwe amazi meza adukura mu bwigunge hano mu murenge wacu, nta mazi meza twagiraga, bikadutera ibibazo bishingiye ku ndwara twaterwaga n’isuku nke.
Nta mazi nta buzima umuntu aba afite, twavomaga ibirohwa, amazi mabi mu mubande bikatuvuna iyo soko kandi ikajya ikama ku zuba, ubu rero twegerejwe amazi meza ibyo bibazo byararangiye turi kuyabyaza umusaruro twimakaza umuco w’isuku iwacu.”
Ruzindana Aimé na we utuye muri uyu murenge yunzemo ati “Turi mu byishimo bikomeye byo kwegerezwa amazi meza, kutagira amazi byatumaga twitwa abanyesuku nke kubwo kubura uko tuyishyira mu bikorwa.
Abana bacu bajyaga ku ishuri batoze imyenda isa nabi kandi natwe twagendanaga ipfunwe, ubu bimeze neza twatangiye no kuyafataho tuyajyana iwacu mu ngo zacu, turashima Nyakubahwa Perezida wacu Paul Kagame utwohereza ibyiza tukajyana n’abandi mu iterambere ry’igihugu. Twiyemeje kurinda amatiyo azana amazi iwacu twirinda uwo ari we wese waza gusenya ibyagezweho.”
Ubuyobozi bw’akarere ka Rusizi buvuga ko akarere ka Rusizi kari karahejwe inyuma n’ubutegetsi bubi bwaranzwe n’ivangura n’irondakarere, ariko ngo kubera Leta y’ubumwe yaje igakuraho akarengane akarere ka Rusizi ni kamwe mu turere dufite umugi wunganira umurwa mukuru Kigali.
Kayumba Ephrem, umuyobozi w’akarere ka Rusizi yageze ati “Tumaze imyaka 25 igihugu kibohowe, twari twarimwe uburenganzira bwo kwitwa abanyarwanda, ibyo byatumye dusigazwa inyuma ariko tuza kurengerwa na Leta y’ubumwe duhabwa ijambo, twegerezwa ibikorwa remezo ngo bidufashe kuva mu bukene bwari butwugarije.
Akarere ka Rusizi twegereje abaturage amazi meza, dufite umuhigo aho mu mwaka wa 2024 amazi meza azaba ageze hose muri aka karere, turasaba ko habaho kurinda ibimaze kugerwaho kuko biba byatwaye amafaranga atari makeya kugira ngo bigere ku baturage bose.”
Kwegerezwa amazi meza mu karere ka Rusizi bigeze kuri 76%, mu gihe aka karere kari kuri 2% mbere ya Jenoside yakorewe Abatutsi.


text:
Nyagatare: Abahinzi barasaba ubuyobozi kubarinda abashumba baboneshereza
Abahinzi mu gishanga cya Rwangingo mu Murenge wa Karangazi bavuga ko babangamiwe no konerwa n’inka, rimwe na rimwe bigizwemo uruhare n’abashumba baboneshereza ku bushake, bagasaba ubuyobozi kubafasha gukemura icyo kibazo.
Mu nama yahuje ubuyobozi bw’Intara y’Iburasirazuba na banyiri inzuri ziri haruguru y’igishanga mu Murenge wa Katabagemu ku wa 10 Nzeli 2021, aborozi bavuze ko n’ubwo abashumba babo boneshereza abahinzi baba batabibatumye.
Mu bahinzi bonesherezwa harimo abakora ubutubuzi bw’imbuto z’ibigori, ibishyimbo na Soya.
Konesherezwa ahanini bituruka ku muyoboro w’amazi uca haruguru y’imirima, aborozi bakaba bawukoresha buhira inka zabo.
Bamwe mu bahinzi bavuga ko ikibazo cyo konesherezwa kigenda gifata indi ntera, cyane mu gihe cy’impeshyi.
Mutamuriza Grace, umwe mu bafite imirima bakodesha mu gishanga cya Rwangingo yifuza ko ubuyobozi bwakwihanangiriza aborozi bakita ku matungo yabo.
Yagize ati “Akenshi inka zikunze gucika zikajya mu myaka cyangwa abashumba bakazishoramo, turasaba ko Leta yadufasha ikabwira aborozi na bo bakita ku matungo yabo”.
Munyankumburwa Laurent avuga ko uretse kuba hari ubwo amatungo acika abashumba akajya mu mirima yabo, ariko na none hari n’abashumba bitwikira ijoro bakaragira imirima ku hushake.
Ati “Ikibazo kirahari kandi kirakomeye, abashumba bitwikira ijoro bagashora mu myaka y’abahinzi. Hari ubwo basanga abahinzi baraririye imirima yabo za nka bakazifata bakazishyikiriza ubuyobozi, icyakora ubuyobozi muri iyi minsi bubyitayeho burabafata bukabaca amande”.
Uretse abahinzi bonesherezwa, hari n’ikibazo cy’umwuzure igihe cy’imvura imyaka y’abahinzi ikarengerwa n’amazi.
Mu kiganiro na RBA, Umuyobozi mukuru wungirije w’ikigo cy’Igihugu gishinzwe guteza imbere Ubuhinzi n’Ubworozi (RAB) ushinzwe Ubuhinzi, Dr. Bucagu Charles, yavuze ko hari umushinga wo kuhira uzakorerwa mu gishanga cya Rwangingo, ukazakemura ikibazo cy’umwuzure ndetse hagasanwa na damu z’aborozi zikunze gukama igihe cy’impeshyi.
Yagize ati “Haruguru ya kanali dufite inzuri, ikibazo gihari ni uko mu gihe cy’izuba hari ‘Valley Dams’ zo mu nzuri zikama bikaba ngombwa ko abashumba bashora inka zabo mu gishanga zikajya konona ibikorwaremezo. Ubu dufite umushinga uzita ku bikorwa byose byo kuhira no kugabanya imyuzure muri iki gishanga, uwo mushinga uzatunganya na damu z’aborozi”.
Dr. Bucagu yemeza ko inyigo y’uyu mushinga yakozwe n’abatekinisiye ba RAB na Minisiteri y’Ubuhinzi n’ubworozi, ndetse n’amafaranga asabwa kugira ngo bizakorwe yamaze kugaragazwa, biteganyijwe ko ibikorwa byo gusana igishanga bizatangira muri Gashyantare umwaka wa 2022.
Guverineri w’Intara y’Iburasirazuba Emmanuel K. Gasana yibukije aborozi ko inka zizafatwa zonnye ba nyirazo bazajya bacibwa amande bityo bakwiye kuzitaho kugira ngo bayirinde.


text:
Ndabasuhuje mu izina ry’Umwami Yesu Kristo mwe dusangiye gucurwa mwese. Uyu mwanya turebere hamwe ibiteye agahinda byadutse hagati muri twe, nyamara benshi batajya baha agaciro bakabifata nk’ibigezweho, kandi bury anta kigezweho kiriho na mba nk’uko tubisanga. (umubwiriza 1:10. Mbese hariho ikintu cyavugwa ngo “Dore iki ni inzaduka”? Na cyo cyahozeho kera mu bihe byariho mbere yacu.) nitegereje umubare utari mutoya w’igitsinagore nsanga batemera Imana. Usibye no kwemera Imana nabo ubwabo nta cyizere bigirira nk’ibiremwa bifite agaciro gakomeye kuri iyi si. Nibyo koko Yobu yagize ati : “Mbese umuntu akiri mu isi ntaba afashe igihe mu ntambara? N’iminsi ye si nk’iy’ukorera ibihembo? (7:1)
Ndashaka kwibariza igitsinagore cyabashije kugera mu nzu y’Imana, haba mu nsengero no mu misigiti n’ahandi basengera. Niba usenga Imana yaremye Ijuru n’isi, nawe ubwawe ukaba ubyemera koko. Twiganirire.
Mubyo nabonye biteye isoni bikorerwa mu isi n’amabara yose( abasenga n’abadasenga) ni uko abagore batari bakeya ari ingayi, batanyurwa n’iyo wabakorera iki badatuza.
Igitsinagore benshi, usanga bagira irari ryo kwifuza ako babonye kose bibwira ko ari keza. Abi mvugaho dore uko bateye: 1. Abatemera Imana na mba; bene aba ni babandi usanga niba umuzi ari umuyumbu, nyuma y’iminsi mike ugasanga yarabaye musheru. Si ibyo gusa areba uko Imana yamuremye, akumva we ubwe uwamuha ubushoozi bwo kwirema yakwirema uko yigira. Niko gufata imisatsi akayibabura, si ukuyibabura gusa ahubwo akayizirikaho ibiziriko bigenda binagana, igiteye intimba kurusha ibindi ni ukusanga mu rusengero aririmba ngo “yadutuye imitwaro yaduhetamishaga none tugenda twemye”!
Biteye indi ntimba kubaho wiyizi ko nta zyiza na mba kigukomokaho, ugahitamo kwiyemeza gushaka abo ukeka ko ari beza cyangwa bagira ibyiza, ngo use nabo, byanze bikunze.
Imigani 10: 17. Uwitondera ibihugūzwa ari mu nzira y’ubugingo, Ariko uwanga gucyahwa arayoba.
Hari ababwirwa ko bakwiye kuva muri izo ngeso mbi, bakakuwbira ko ukwemera kw’amadini yabo kutabibabuza. Ikibazo ni ikingiki: Ese muri ayo madini mwazirikiwemo, ninde muriyo uzagufasha kwiregura ku munsi w’urubanza?
Nyamara waba warumvise korali y’abatwaramucyo bagira bati “buri muntu azajya yivugira ibye nitugera imbere ya rwa rukiko” nyamara ntanze urugero rutoya mpereye no kuri abo, mwareba igitsinagore barimo ko nabo bemera bagaze ku maguru yabo yombi ko Imana yibeshye ku misatsi yabo bagahitamo kuyibabura ngo base uko bumva bari bakwiye kuremwa.
Umubwiriza 7:29. Dore icyo nabonye gusa ni iki: ni uko Imana yaremye umuntu utunganye, ariko abantu bishakiye ibihimbano byinshi.”
Mubashije kureba ibyo abantu bihimbiye ni byinshi, mbese buri wese yatangira kugenzura akareba niba koko rya Juru aririmbira abandi, azaryinjira, aho ntiwazacyura indirimbo, ntiwazacyura kubaka insengero, ntiwazatahira kuziririza imboneko z’amezi n’amasabato gusa, ukazaba uwo gukorwa n’isoni ku munsi w’amateka?
Ibyahishuwe 3:1. “Wandikire marayika w’Itorero ry’i Sarudi uti “Ufite Imyuka irindwi y’Imana n’inyenyeri ndwi aravuga aya magambo ati ‘Nzi imirimo yawe n’uko ufite izina ry’uko uriho, nyamara ukaba uri intumbi.
Wowe wanze gukurikira Imana ugakurikira abayobozi b’amasinagogi, batagize icyo batwe no kurimbuka kwawe icyo bapfa ari uko bakubara mu bayoboke babo gusa, ni iki washinja Imana itakoze wowe Wabasha kwikorera, none niba warakosoye Imana ukababura umusatsi, ibitsike urabiharura, inzara witeraho nk’iza kagoma, amarangi wisiga ku minwa nk’aho ari wowe mukobwa cyangwa muvukanyi wa Yezebeli.
Hari abandi bagerageza kwitwararika kuri ibyo navuze haruguru, ariko bakagira ikibazo cyo kumva ko ari bashiki ba Zakayo. Si ugufata ibisa n’inkweto zishinze bakagenda bihanitse kuburyo hari bamwe na bamwe bakurizamo kuvunika ibirenge ariko bakanga bagapfira ifiyeli.
Iyo wamaze kwivanaho ubwiza bw’Imana, niko gupfa burya ni nka bene abo Imana yabonaga nk’inyumbi nyamara bafite amazina y’uko bariho.
Ngaruke ku bakuru b’amasinagogi, bashimishwa no kubona igitsinagore kitubaha Imana, ariko ntibagire icyo babivugaho, ni uko nabo baba ari abahamya ba sekibi bemeza badashidikanya ko Imana yari yaribeshye kurema ababa babagaragiye.
Niba warahakanya Imana ariko ukaba udasiba kujya kuyitera agahinda ahitirirwa mu nzu yayo, ukabona n’abakakubwije ukuri batakugira muribo, burya ni intumbi iba iyoboka iyindi.
Ibyahishuwe 3: 17. Kuko uvuga uti “Ndi umukire, ndatunze kandi ndatunganiwe nta cyo nkennye”, utazi yuko uri umutindi wo kubabarirwa, kandi uri umukene n’impumyi ndetse wambaye ubusa.18. Dore ndakugira inama: ungureho izahabu yatunganirijwe mu ruganda ubone uko uba umutunzi, kandi ungureho n’imyenda yera kugira ngo wambare isoni z’ubwambure bwawe zitagaragara, kandi ungureho umuti wo gusīga ku maso yawe kugira ngo uhumuke. 19. Abo nkunda bose ndabacyaha, nkabahana ibihano. Nuko rero gira umwete wihane. 20. Dore mpagaze ku rugi ndakomanga. Umuntu niyumva ijwi ryanjye agakingura urugi, nzinjira iwe dusangire.’
Turangije tugirwa inama nziza yo kwegera Yesu no kwihana mbere y’uko haza ibihano. Mugire ibihe byiza duharanira kwegera Imana tutayetera agahinda ko twamaze kuyirukana mu buzima bwacu twihimbira ibyacu. Nayo iratubabarira igendane natwe kugeza ku ndunduro y’isi. Mugire amahoro.


text:
Musanze:Abubaka inzu bibukijwe kujya bakoresha ibikoresho bikomeye
Yanditswe na NGABOYABAHIZI PROTAIS
Ubuyobozi bw’akarere ka Musanze, burasaba abaturage kujya bubaka inzu bakoresheje ibikoresho bikomeye, cyane cyane mu gihe bakora ibisenge byazo, kuko bizirinda kangirika mu gihe k’ibiza.
Ubu butumwa bwatanzwe n’umuyobozi w’akarere ka Musanze wungirije ushinzwe imibereho myiza y’abaturage, Uwamariya Marie Claire, ubwo yasuraga imiryango isaga 50 yasenyewe n’imvura idasanzwe mu mirenge wa Gashaki na Remera.
Uyu muyobozi yabwiye aba baturage ko kubaka ibisenge bikomeye ari bumwe mu buryo bwo gukumira ingaruka z’ibiza, bikunze kwangiriza abaturage.
Yagize ati “Kuri ubu koko nk’uko mwabyiboneye hagiye inzu nyinshi zigera kuri 54, izi zose kandi zasenyutse kubera ko abubaka baba bubakishije ibikoresho bitaramba kandi bitujuje ubuziranenge, aha rero nkaba nsaba rwose abaturage kujya bubaka ibisenge bakabikomeza kuko ikigaragara hari abandi baturage begeranye ibisenge byabo bitagiye.
Nubwo ari ikiza, ikigaragara ni uko ibisenge bitari bikomeye.Ikindi birinde kubaka mu manegeka, kuko burya n’aho inzu yubatse hari ubwo haba bigaragara ko hashyira ubuzima bw’abantu mu kaga”.
Nyuma yo kubona uko ibi biza byangirije abaturage, uyu muyobozi yavuze ko nyuma yo kubarura ibyangijwe hagiye kurebwa uburyo bariya bangirijwe n’imvura idasanzwe bagerwaho n’inkunga y’amabati ndetse n’ibiryamirwa, agasaba abaturanyi babo ko bakomeza kubafasha babaha aho kwikinga ndetse n’amafunguro, mu gihe inkunga itarabageraho.
Umwe mu baturage bo mu murenge wa Remera bangirijwe bikomeye n’ibi biza, Ndereyimana Jean Damascene, yabwiye Imvaho Nshya ko basigaye iheruheru, agashimira cyane ubuyobozi bwababaye hafi.
Yagize ati “Urebye inzu yacu yangiritse usanga ibisenge byazo bitari bikomeye ugereranyije n’izindi zitangiritse kuko inyinshi ntizari ziziritse, izindi zubatswe huti huti ku buryo zitari zikomeye koko, ibi biduhaye isomo rikomeye, tuzajya twubaka dukoresheje ibikoresho biramba kandi inzu tuzubake twitonze kuko no kuzihutisha bituma ziba zidakomeye”
Mu mirenge ya Gashaki, Cyuve na Remera wa Remera harabarurwa inzu zasenyutse kuwa 27 Mutarama 2018, zigera kuri 54.
Mu byasenyutse kandi harimo na kiliziya y’ababikira bo mu muryango wa Foyer de Charité, ndetse hakaba hangiritse n’imyaka y’abaturage yiganjemo ibigori n’urutoki.


text:
>> Akarere Nkenurabushyo ka Muyanza
>> Paruwasi Burehe
Incamake
Paruwasi ya Burehe yitirirwa "Jean Baptiste" yashinzwe mu mwaka w'1962 iherereye mu karere-nkenurabushyo ka Muyanza.
Paruwasi ya Burehe igizwe na santarali 5 na sikirisali 4, ikaba igizwe n'imiryango remezo 223.
Ibarura ryo mu mwaka wa 2014 rigaragaza ko paruwasi ya Burehe ituwe n'abaturage 71597, muri bo Abakristu Gatolika ni 51327 ku kigereranyo cya 71.69%; mu Bakristu Gatolika habarurwa ababatijwe 48686 hamwe n'abigishwa 2641.
BUREHE : MUGENDA YAGIZWE SANTARALI
Ku itariki ya 28 Ukuboza 2019, Umwepiskopi wa Byumba, Musenyeri Servilien NZAKAMWITA, yashyize mu rwego rwa Santarali sikirisali ya Mugenda muri Paruwasi ya Burehe.
Iki gikorwa cyo gushinga Santarali ya Mugenda cyajyanye no guha umugisha Kiliziya ya Mugenda. Umwepiskopi wahaye umugisha iyi kiliziya ya Mugenda, akanayigira santarali, yabwiye imbaga yari iteraniye aho ko Krsitu ashaka kubana n’abe, bakamugira inshuti bahorana. Ati « nta handi muzamusanga uretse muri iyi Kiliziya maze guha umugisha ; muzamusanga mu isakaramentu ry’Ukaristiya rizahora muri iyi kiliziya ». Yibukije abakristu ko turi mu mwaka wahariwe Isakaramentu ry’Ukaristiya, maze abashishikariza kwitabira misa n’isengesho ryo gushengerera Yezu mu Ukaristiya. Umwepiskopi ati « ntimuzatererane Yezu utuye aha muri iyi kiliziya ; mujye muza mutaramane na We igihe cyose». Nk’uko intego y’uyu mwaka w’ikenurabushyo ubivuga « Ukaristiya, isoko y’ubumwe n’ubutumwa mu muryango », tureke Yezu atwiyoborere mu ngo iwacu, mu miryango yacu itandukanye. Umwepiskopi yasabye abagize umuryango kubaho muri Kristu, bakamwegurira imitima yabo, maze na We akayituramo ». Yaboneyeho gusaba ababyeyi kurushaho kurinda abana bato ; bakabarinda icyabahungabanya n’icyabangiriza ubuzima. Ati « Ababyeyi bigishe abana babo cyane cyane abana b’abakobwa imyitwarire myiza ituma birinda gutwara inda imburagihe.
Santarali ya Mugenda ibaye iya 6 mu zigize Paruwasi ya Burehe. Iyi Santarali iherereye hafi ya Base na Nyirangarama, ku mpinga y’umusozi.
Padiri Alexandre Niyonsaba
Byanditswe : 2020-01-18 18:02:11
Uwabitangaje : A Alexandre NIYONSABA


text:
Muraho neza, uyu munsi tubazaniye inkuru y’impano. Nimba ufite umukobwa mu buzima bwawe wifuza guha impano ariko ukaba wayobewe icyo wamuha udahenzwe cyane iyi nkuru ni iyawe. Kuko abantu amikoro yacu agiye atandukana, icyo umwe yita guhenda sicyo undi yita guhenda gusa twagerageje kubarebera ibintu biri mu ngero zitandukanye. Kuva nko ku bihumbi 3,000rwf kuzamuka ariko utarenze 30,000rwf. Reka rero dutangire
1) Perfurme
Impano ya mbere ni imibavu, iza mu bwoko bwinshi butandukanye harimo spray, body spray ndetse na perfurmes. Hano harimo uburyo bwinshi cyane wahitamo kandi ku biciro bigiye bitandukanye. Hari nkudu perfurmes twiza cyane twa sansiro bakunze kwita utwa bic buri kamwe kagura 1,500. Ku muntu utagira perfurme imwe akunda ahora akoresha umuguriye nkizo nkeshatu cyangwa eshanu ukazifunga mu kantu neza, ku muntu ukunda guhumura neza byamushimisha. Ubaye ufite budget itubutse kurushaho, aya ma perfurmes agira amacupa manini yayo aho usanga rimwe rigura hagati ya 18,000 na 25,000. Aha byasaba ko uba uzi ama perfurmes akunda uko aba ameze bityo iyo umuhitiyemo akazayishimira.
2) Amavuta yo kwisiga
Abakobwa aho tuva tukagera, duhora tugura amavuta yo kwisiga. Ubaye uzi ayo asanzwe yisiga cyangwa se ayo yifuza kuba yazagerageza wayamugurira ikaba ibaye impano. Ikindi kandi ubaye udashaka kugura amavuta yo kwisiga igicupa kinini cyose, ushobora no kuba wamugurira ayo kwisiga mu ntoki. Bitewe nukuntu amavuta atandukanye agira ibiciro bitandukanye, biroroshye kuba wabona ataguhenze kandi meza. Ikindi cyiza cyayo ni uko ari ikintu uzi neza ko azakoresha uko byagenda kose.
3) Isakoshi
Bitewe n’umukobwa uri kugurira, hari ababa bakunda amasakoshi ku buryo uyimuguriye yamushimisha cyane cyane. Impano yisakoshi iba nziza iyo ari isakoshi isa neza niyo yaba idahenze. Udusakoshi duto dusirimutse twamabara meza ukunze gusanga tudahenda nk’amasakoshi manini. Usanga akenshi zigura nk’ibihumbi 10,000 hafi aho bitewe naho uguriye. Ni cadeau itandukanye ni izo ebyiri twavuze haruguru kuko ntango ari ikintu gishira, ni ikintu umuntu ahorana. Byaba byiza ibaye ikomeye kuburyo izaramba bityo iteka yayambara akakwibuka ko hari igihe wamushimishije.
4) Bijoux
Aha harimo amaherena, amasaha, impeta na chainette, ku bijyanye na bijoux cadeux ziba zisirimutse ni ugushaka nk’amaherena ari kumwe na pendant bijyanye. Ku buryo iyo umuntu abyambaye bigaragara nk’ibintu byamuhenze kandi nyamara wasanga byaraguzwe macye. Ku mpeta n’amasaha ubashije kugura ibidacuyuka nibyo byaba byiza kurushaho, kuberako amaboko ni ahantu hahura n’amazi cyane ku buryo iyo ari pirate bihita bihindura ibara bigasa nabi. Ibintu bidacuyuka si ngombwa kuba ari original ushobora no kubona guarantee za macye. Cyangwa se hasigaye hari na bijoux zikoze muri stainless steel, icyuma kimwe nicyo bakoramo amakanya yo kurisha. Bityo ntizijya zicuya kandi zigura macye ugereranije na silver/argent cyangwa zahabu.
5) Maquillage
Umukobwa uri kugurira abaye akunda maquillage, ukazimugurira waba umukoreye umuti. Maquillage zakoroha kugurira umuntu ni nka tiro, eyeliner, eyeshadow pallette ndetse na lipstick. Nka eye shadow pallette ni nziza cyane kuzitanga muri cadeux kuberako ntango aba ari ikintu gito, ntizijya zigira amabara amwe rero nta guhangayika wibaza ngo abaye se ayifite. Ikindi kintu abantu bakunda makeup bakunda kwibagirwa kugura ni ama eponges yo kwisigisha fond de teint cyangwa foundation. Uyimuhereye hamwe nibindi bintu yayishimira ntakabuza, gusa sinagushuka ngo uyitange yonyine.
6) Kumwishyurira gukoresha inzara
Cadeau nziza cyane ku bantu bakunda kwiyatsa, ni ukumujyana muri salon bakamukorera inzara zintoki nizibirenge. Aga pedicure et manicure ahantu bazi kubikora neza rwose aba ari umuti. Nk’urugero hari aho bakoza ibirenge mu mashini bakagushyiraho scrub barangiza bakagusiga vernis byose ku bihumbi 10,000 gusa. Wongereyeho gusigisha intoki niyo yaba ari vernis ya gel byose hamwe ntibyarenga 15,000, yewe niyo yateresha inzara. Gusa hari nizindi salon bamukorera pedicure na manicure bisanzwe byose kuri 10,000 kumanuka. Icyangombwa ni ugushaka amakuru, ukavugana nuri bumukorere ubundi bakamwatsa. Abakobwa benshi nzi byabashimisha, banabivugamo inkuru kuko si gift ikunzwe gukorwa kaba ari agashya.
7) Ibitabo
Umuntu wese aho ava akagera ntiyabura igitabo cyimwubaka kikamufasha guhindura ubuzima bwe bwiza kurushaho. Nubwo abantu benshi badakunda gusoma umushakiye igitabo cyijyanye n’ubuzima bwe nibazako cyamushimisha. Nk’urugero ari umuntu ukunda gusenga ibitabo bifasha mu kwiga bible byamubera byiza, abaye ari umuntu ucuruza igitabo kimwigisha uko yakongera aba clients bamugurira. Mbese ugashaka igitabo ubona kimubereye kandi cyamugirira akamaro.
8) Airpods (pirate zazo)
Ku bantu batazifite, kumugurira airpods cyangwa ibisa nkazo nabyo byaba ari gift nziza. Airpods za original zirahenda cyane, rero ntitwazishyira muri iyi liste gusa nazo uzishoboye kuzigura burya nta ribi π. Kuri mwe mwaje mushaka gift zihendutse twikomereze, hari ama pirate ya airpod agurishwa kuri kikuu 15,000. Ni impano washyira mu mufuka ukigendera kandi igaragara neza rwose. Ikintu cya mbere nuko ubishoboye utamubeshyako ari original, kuko agiye abivuga abazi kubireba bakamuseka ntango byaba ari byiza. Udashaka kwisebya uvugako ari ibipirate, birumvikana gusa aramutse abikubajije nyabuneka wamubwiza ukuri nawe ukamurinda gusebera hanze aha.
9) Imyenda ijyanye
Kugurira umuntu imyenda bijya bigorana kuko aba akenshi adahari ngo yigere arebe nimba aberewe nkuko abyifuza cyangwa se nimba inamukwira yewe. Gusa imyenda ikunze gusa neza kandi ari relax ni imyenda iza ari ibiri isa, akenshi aba ari ipantalo n’umupira bifite design imwe. Kuberako imyinshi ikunze no kuba ifite umwenda ukwedukamo biroroha kuba wajyereranya iyamukwira kurusha uko wajyereranya nk’ipantalo ya jeans nindi myenda isanzwe. Ni imyenda isilimutse rwose, uyibonye mu ibara akunda noneho byaba byiza kurushaho.
10) Amavuta yo mu mutwe
Abakobwa benshi bagira imisatsi kandi baba bifuzako yaba miremire, ikanamera neza kurusha uko imeze ubusanzwe. Amavuta ya mbere nabagira inama yo kugura nk’impano ni amavuta ya castor oil, aya mavuta ni umuti mu buryo bwose bushoboka. Akuza imisatsi cyane cyane, akarinda imvuvu ndetse akanatuma umusatsi ubyimba ugasa neza. Ushaka gusobanukirwa byinshi kurushaho wasoma hano. Nanone ushobora kumugurira amavuta waba uzi asanzwe akoresha cyangwa nandi waba warumvishe ayifuza. Uko biri kose, umuguriye amavuta yo mu mutwe azayakoresha kandi amubereye meza yabigushimira.
Ngayo nguko, izo nizo mpano 10 twabashije kubabonera twibazako harimo ibiciro byinshi bitandukanye ku buryo wabona iyo utanga. Ku bantu bafite umwanya batari gushaka impano yo gutanga muri ako kanya, nabagira inama yo kugura ibintu online. Haba hariho utuntu twubwenge kandi ku giciro kiri hasi wagereranya nikiranguzo. Bityo wabasha kubitangamo impano umuntu akaba yatecyerezako watanze amafaranga menshi kurusha ayo wabiguze. Indi nama ikomeye cyane ni ugushaka ukuntu ubifunyika ku buryo bisa neza, si ngombwa ibikabyo byinshi cyane gusa gupfunyika bisaneza. Kandi bigaragaza ko atari ibintu byagutunguye ahubwo kowabifatiye umwanya.
Murakoze gusoma iyi nkuru no kubana natwe uyu munsi π, nimba uri umukobwa watubwira ese muri izi mpano ni iyihe yagushimisha koko? Nanone ushobora gusangiza iyi nkuru n’abantu wumva bacyeneye nko gukopezwa ππ . Mugire umunsi mwiza kandi muzagaruke twongere tuganire.


text:
MIGEPROF ifite gahunda yo gutangiza ubukangurambaga mu gusobanura ihame ry’uburinganire
Yanditswe na MUKAGAHIZI ROSE
Minisitiri w’Uburinganire n’Iterambere ry’Umuryango Nyirasafari Esperance yavuze ko MIGEPROF, ifite gahunda yo gutangiza ubukangurambaga mu nzego zibanze bugamije gusobanurira Abanyarwanda ibirebana n’ihame ry’uburinganire n’ubwuzuzanye bw’abashakanye kuko ngo byagaragaye ko hari aho iri hame ritumvikana neza.
Ibi arabivuga kuko ngo byamaze kugaragara ko bamwe mu baturage batarumva neza ihame ry’uburinganire n’ubwuzuzanye mu miryango ugasanga hari bamwe bitwaza uburinganire ntibite ku nshingano zabo uko bikwiye.
Mu nama yateguwe na Guverinoma y’u Rwanda ibinyujije mu nzego zayo z’uburinganire ku bufatanye n’ubunyamabanga bwa Smart Africa, ngo haganirwe ku ngingo z’uburinganire kandi banagene ibyakorwa ku bijyanye n’amikoro ku bw’uburinganire, Minisitiri Nyirasafari Yagize ati, “Mu Rwanda, umugore, umugabo, yahawe agaciro kangana, bose bafite ijambo ringana, umwana w’umukobwa, umwana w’umuhungu bariga, ariko ikigaragara hari ibigomba gukosoka, hari ibigomba kwitabwaho. Ababyeyi bagomba kongera kwibutswa no gushyira mu bikorwa iri hame ry’uburinganire bahereye ku buryo barera abana babo, uburyo babafata, umwana w’umukobwa, umwana w’umuhungu, atari ukuvuga gusa ngo uramwohereza mu ishuri ariko no mu rugo ese urabaha imirimo imwe?”
Yungamo ati: “Ibyo ni byo dushaka kwitaho cyane kandi noneho no mu rugo umugore n’umugabo babanye bate? Ese ububasha barabunganya mu rugo, bumva ko urugo barusangiye bagomba kurufatanya mu kuruteza imbere? Aho ni ho tugomba gukora cyane”.
Aha ni ho ahera avuga ko bagiye gukora cyane bita ku bayobozi b’Inzego z’ibanze kugira ngo bumve ko ibijyanye n’ihame ry’uburinganire kuko ari umusingi w’iterambere rirambye, rikaba rireba sosiyete, kandi ko abayobozi bo mu nzego zibanze bakwiye kuba baryumva cyane kugira ngo bafashe abaturage kubyumva.
Yagize ati: “Tujya twumva ko hari bamwe batarumva iri hame, ubwo ni ugukomeza kwigisha no kubiganiraho, abantu bakabiganiraho mu mugoroba w’ababyeyi, inama zateranye hirya no hino, iri hame ry’uburinganire n’ubwuzuzanye bakariganiraho kugira ngo hatagira uryumva nabi”.
Asanga itangazamakuru ari umufatanyabikorwa ukomeye cyane kugira ngo abantu bumve ibijyanye n’ihame ry’uburinganire atari ukuryumva gusa ahubwo no kurishyira mu bikorwa bityo, hagakurwaho imbogamizi zose zatuma abagore cyangwa abagabo badatanga umusanzu wabo mu kubaka sosiyete.


text:
Minisiteri y'ibidukikije yatangaje ko mu bihe biri imbere imwe mu myanda iva mu baturage, izajya igurwa n'amasosiyete ayibyaza umusaruro, mu gihe byari bimenyerewe ko ari abaturage bishyura kugira ngo iyi myanda ibavire mu ngo cyangwa aho bakorera.
Hirya no hino mu Mujyi wa Kigali kimwe no mu yindi usanga imodoka zikusanya imyanda ziyijyana mu bimoteri byabugenewe. Uko abantu barushaho kwiyongera mu Mijyi ni nako imyanda iva mu byakoreshejwe mu ngo cyangwa ahandi hahurira abantu benshi, nayo yiyongera kuko nko mu mujyi wa Kigali imyanda ijya mu bimoteri yavuye kuri toni 141.3 muri 2006 igera kuri toni 595.7 muri 2015.
Umuyobozi w'Umujyi wa Kigali, Pudence Rubingisa agaragaza ko kunoza uburyo bwo gukusanya, gutwara no kubyaza umusaruro imyanda bitarajya ku murongo ukwiye n'ubwo hari ibigenda bikorwa bigaragaza impinduka. Yagize ati:
Ntabwo kuri uyu munsi twari twabikora ku kigero gishimishije ariko uyu mushinga ugiye kudufasha gukemura icyo kibazo kandi harimo noneho n'ibisubizo mu buryo burambye, icyo mvuga ni rya terambere dushaka ariko noneho ryubahiriza ihame ry'ibidukikije, abe ari umujyi ushimishike kubamo utarimo umwanda ariko icyo twita umwanda Nyakubahwa Minisitiri w'Ibidukikije yatugaragarije ko atari umwanda burya kivamo ibindi byakoreshwa.
Inzego zifite aho zihuriye no kurengera ibidukikije, zivuga ko muri rusange imyuka ihumanya ikirere iva mu myanda iri ku gipimo cya 14%, mu gihe imyuka yonyine iva mu bimpoteri yangiza ikirere iri ku mpuzandengo ya 54%.
Mu Rwanda hamaze gutangizwa umushinga w'imyaka 3 uzibanda ku kunoza uburyo bwo gukusanya, gutwara no kubyaza umusaruro ibisanzwe bifatwa nk'imyanda.
Minisitiri w'Ibidukikije, Dr Mujawamariya Jeanne d'Arc agaragaza ko nubwo iyi myanda ibangamira abaturage, mu bihe biri imbere izaba yahindutse imari ibabyarira amafaranga kubera ibizaba bikenewe kubyazwamo. Yagize ati:
Twifuza ko n'abaturage bacu baba bamwe mu bikorera bazajya batandukanye ubwoko bw'imyanda ivuye mu ngo zabo, tuzagera n'aho abaturage aho kugira ngo twishyure badutwarire imyanda ahubwo bazajya batwishyura kugira ngo badutwarire imyanda kuko uba ubahaye imari. Niba uba ubahaye imari rero ivuye iwawe urumva ugomba kuyibyaza umusaruro igaruka mu rugo rwawe.
Uyu mushinga w'igerageza uzagendaho miliyoni 4 z'ama Euro ni ukuvuga asaga miliyari 4 z'amanyarwanda, uzatuma hahangwa imirimo mishya ifitanye isano n'igikorwa cyo kubyaza umusaruro ibigifatwa nk'imyanda ndetse ibi binagire uruhare mu kugabanya imyuka yangiza ikirere.
Kugeza mu mwaka wa 2030 u Rwanda rwizeye kugabanya 38% by'imyuka ihumanya ikirere, nk'uko bikubiye mu masezerano ya Paris yasinywe muri 2015.
Umuturage azajya ahabwa amafaranga kugira ngo batware ibishingwe byo mu rugo rwe
Src: RBA


text:
Joseph Kibwetere ni umwe mu bayobozi b’idini yari ifite imyizerere n’imyigishirize bidasanzwe mu gihugu cya Uganda. Abayoboke b'iryo dini basaga 1000 batwikiwe mu rusengero ari bazima nyuma yo kwizezwa kuva kera ko bazajya mu ijuru bajyanywe n'umuriro.
Kibwetere na bagenzi be, bafatanyaga kuyobora idini Movement for the Restoration of the 10 Commandments ryakoreraga muri Nyabugoto mu karere ka Kanungu mu birometro 45 uvuye mu mujyi wa Uganda (Kampala), rikaba ryari rifite imyizerere idasanzwe turi bubagezeho muri iyi nkuru. Intego y'iri dini yari ukubahiriza amategeko 10 y'Imana. Abayoboke bategekwaga kugurisha imitungo yose ibiguzi bakabishyira abayobozi b'idini nk'uko mu gihe cy'Intumwa byari bimeze.
Mu buzima busanzwe Kibwetere yari umwarimu mu mashuri abanza ndetse yari ashinzwe kugenzura amashuri yose ya Kiliziya Gaturika mu karere ka Kanungu. Nyuma yaje gushinga ishuri ryigenga rya Primaire aritangiza ku giti cye atangira kwikorera. Joseph Kibwetere yahoze ari umuyoboke wa Kiliziya Gaturika aza kuyivamo nyuma yo guhura n’abagore batatu bamubwiye ko bamutumweho n’Isugi Mariya umukobwa wahawe umugisha n’Imana.
Abo bagore babwiye Joseph Kibwetere ko yatoranyijwe n’Imana kugira ngo abafashe kwamamaza ijambo ry’Imana. Bamubwiye ko yahiswemo nk’umukristo Gaturika w’inyangamugayo wubahwa na bose,agatoranywa mu bandi kubw’umutima w’impuhwe agira, uwo gusenga cyane ndetse akarangwa n’ibikorwa byiza.
Kibwetere yaje gukora amahano gute?
Joseph Kibwetere yaje kumvira abo bagore ngo boherejwe n'Isugi Mariya, batangiza idini rikora ivugabutumwa bahamagariwe n'Imana nk'uko bamubwiye bahura bwa mbere. Kibwetere n'abo bagore baje kubona abantu benshi idini yabo irakomera ndetse iza no kumwitirirwa bayita Kibwetere Cult. Tariki ya 17 Werurwe 2000 nibwo abayoboke basaga 1000 bo mu itorero rya Kibwetere bapfuye bishwe n’inkongi y’umuriro yakongoye urusengero rwose abari barimo bose barapfa.
Uwo muriro wacanywe n’itsinda ry’abantu bafatanyaga na Kibwetere kuyobora iryo torero. Bakoze ibyo ngo bashaka kwigwizaho imitungo yose y'abayoboke babo. Abayoboke ntibatunguw n'uwo muriro kuko bari barigishijwe ko umunsi umwe mu mwaka wa 2000 hazaza umuriro ukabajyana mu ijuru. Kubw'ibyo bigishijwe kuva kera,ubwo babatwikaga bamwe babonye urusengero ruhiye bizera ko ari imbaraga z’Imana zije kubatwara mu ijuru, mu gihe wari umugambi wateguwe n’abayobozi b’iyo dini bahereye na kera kose bigisha inyigisho z’ubuyobe bagamije kubarya utwabo.
Kibwetere n'abo bafatanyaga kuyobora idini yabo
Andi makuru atangazwa ku byabaye ku bayoboke b’idini ya Kibwetere uwo munsi batwikwa ari bazima, ni uko abayobozi bafatanyaga nawe, uwo munsi bafunze urusengero mu buryo budasanzwe nyuma bakirara mu baboboke bakabasambanya, bakabambura ibyo bari bafite byose, nyuma ngo bagatoroka.
Abayobozi gito bakinengwa n’uyu munsi bafatanyaga na Kibwetere kuyobora iryo torero ndetse akaba aribo bihishe inyuma y’urupfu rw’abo bantu 1000 hari: Credonia Mwerinde, Angelina Mugisha, Fr. Joseph Kasapurari na Fr. Dominic.
Kibwetere n’abo bayoboranaga ibyabo byarangiye gute?
Kibwetere na bagenzi be bafatanyaga kuyobora iryo torero, bivugwa ko nyuma yo gutwika abayoboke babo bakoresheje essence,bamwe muri bo bahise batorokana ibyo bambuye abayoboke babo. Ikindi nuko agatsiko katazwi kakoranaga nabo ari nako kasigaye ku mitungo yose y’itorero,kaje kugenda kayimura buhoro buhoro.
Nubwo hari amakuru avuga Kibwetere nawe yakongokeye muri iyo nkongi y’umurirmo kuwa 17 Werurwe 2000 agapfana n’abayoboke be bari bizeye kujyanwa mu ijuru n’umuriro,hari andi makuru avuga ko ashobora kuba yaratorotse igihugu cya Uganda na nubu akaba ataraboneka.
Ibinyamakuru byo muri Uganda bitangaza ko Kibwetere ashobora kuba atarapfanye n'abayoboke be
Abayoboke ba Kibwetere bizeraga ko imperuka izaba mu 2000
Abo bakristo basengeraga mu itorero ryitiriwe Kibwetere, bari barigishijwe ko imperuka y’isi yagombaga kuba mu mwaka wa 2000, ibyo barabyizeraga cyane bituma bemera gutanga ibyabo byose babiha abayobozi babo ndetse bigatuma bizera n’izindi nyigisho zisa nk’ubuyobe bacengezwagamo na Kibwetere.
Bari barigishwe kandi ko bazajya mu ijuru banyuze mu muriro ugurumana. Nubwo nta makuru aramenyekana neza niba Kibwetere n’abambari be baba bakiriho, Polisi ya Uganda ivuga ko ibyakozwe byari umugambi mubisha w’abayobozi b’iryo torero kuko ari amahano ndengakamere bityo ababikoze bakaba bari ku rutonde mpuzamahanga rw'abantu bashakishwa ngo bakurikiranwe. Kugeza ubu ariko hashize imyaka 16 nta numwe urafatwa.
Imiryango y'ababuriye ababo mu bwicanyi bwakozwe na Kibwetere
Nkuko bitangazwa n'ibinyamakuru bitandukanye byo muri Uganda, indi mpamvu yemeza ko ibyabaye byari byateguwe n'idini ya Kibwetere ni uko hari imirambo myinshi yagiye itoragurwa mu duce dutandukanye atari mu rusengero gusa nk’ikimenyetso cy’uko ibyakozwe ari ubwicanyi ndengakamere bwari bwarateguwe na Kibwetere na cyane ko hari abiciwe mu rusengero,abandi bakicirwa hanze yarwo ndetse hakaba hari n’abiciwe muri metero nyinshi uvuye ku rusengero i Nyabugoto.Ikindi kibyemeza ni inyigisho ze yabigishaga umunsi ku wundi.
Imwe mu myemerere ikarishye y’abo mu idini ya Kibwetere “Movement for the Restoration of the 10 Commandments”
Abayoboke b’idini ya Kibwetere bizeraga ko hariho abantu bavugana n’Imana binyuze mu iyerekwa. Ni muri urwo rwego bizeraga ko isi izarangira mu 2000 nk’uko ngo Mariya yabibwiye umwe muri bo mu iyerekwa.
Bizeraga ko badashobora kujya ikuzimu igihe cyose bayobotse inyigisho za Movement for the Restoration of the 10 Commandments.
Bari barigishijwe ko hazabaho iminsi 3 ikurikirana izarangwa n’umwijima ukabije uzagota isi ariko bo bakazarindwa nkuko abo kubwa Nowa bihishe mu nkuge.
Bari bagishijwe ko imperuka niba, abantu bose bazarimburwa hagasigara abo muri iryo torero ryabo, kuva ubwo bakajya bavugana na Yesu barebana imbonankubone.
Ibintu 10 bisa nk’ubuyobe byagaragazaga ko itorero rya Kibwetere aho ryaganaga hatari heza
1.Abayobozi b’iri torero rya Kibwetere,bari baratangarije abakristo igihe imperuka izabera ndetse bakababwira n’ibizakurikiraho ko bazatwara imitungo y'abigometse ku Mana.
2.Mu nyigisho zabo, bateraga ubwoba cyane abayoboke babo bakababwira ko bashobora guhura n’ingaruka zikomeye igihe cyose baramuka bamennye ibanga ry’ibyo bigishwa na Kibwetere.
3.Nta muyoboke wabaga yemerewe gutunga imodoka ku giti cye,uwabaga afite urugendo akeneyemo imodoka, yarayikodeshaga.
4.Abayoboke bari barategetswe kugurisha imitungo yabo yose, amafaranga avuyemo bakayashyira abayobozi b’itorero rya Kibwetere.
5.Ubuyobozi bw’iri torero bwari bwarangije uburenganzira bwa muntu. Urugero ni uko nta wabaga yemerewe kujya mu ishuri, kujya kwivuza, gushaka umugore/umugabo n’ibindi birimo kwakwa uburenganzira ku babyeyi bawe,ku bana bawe, ku mutungo,….
6.Abayoboke b’iri torero babaga baturuka mu miryango ifitanye amasano ya hafi cyangwa se bakaba baturanye. Ibyo byabafashaga kubacengezamo mu buryo bworoshye imyigishirize yabo.
7.Bakoreraga mu bwiru bukomeye,hubakwa inkuta ndende kandi zikomeye cyane zigakikiza inyubako z’iri torero n’aho bateranira hose kugira ngo abari hanze batabasha kureba no kumenya ibiri kuhabera.
8.Ntibyari byemewe ko umugabo akorana imibonano mpuzabitsina n'umugore we kuko no kororoka (kubyara abana)byari bibujijwe. Kubikora byabaga ari ikosa rikomeye rihanirwa by'intangarugero.
9. Abayoboke b’iri torero rya Kibwetere baciwe burundu ku bo mu miryango yabo badahuje imyizerere kugira ngo batazajya bamenya ibibera mu itorero.
10. Babagaho buragi:Nta muyoboke wabaga yemerewe kugira ijambo avugira mu rusengero keretse gusa umwe mu bayobozi baryo. Abayoboke babaga bemerewe kuvuga bakoresheje ibimenyetso n’amarenga gusa.
Iyi ni inyubako y'urusengero rwa Kibwetere ruherereye Nyabugoto
Ese birakwiye ko iki gihe turimo abantu bakomeza kwigisha inyigisho z'ubuyobe zihabanye na Bibiliya bavuga ko bagenderaho? Ese mu Rwanda haba hari abanyamadini bameze nka Kibwetere, hakorwa iki?


text:
Mu ruzinduko Perezida wa Repubulika Paul Kagame yagiriye mu Karere ka Nyagatare mu Ntara y’Iburasirazuba ku munsi w’ejo, yaganiriye n’abaturage ngo harebwe ibyo bagezeho, aha kandi yaboneyeho no kwakira ibibazo by’abaturage.
Muri urwo ruzinduko abaturage b’akarere ka Nyagatare bamugabiye inka 130 kugira ngo azakomeze gahunda ye yo koroza n’abandi baturage batagira agatungo.
Nk’uko tubikesha Orinfor, bimwe mu bibazo abaturage babajije hajemo n’ibijyanye n’amasambu. Abaturage bavuze ko bamburwa amasambu ariko ntibahabwe aho kuhasimbura. Kuri iki cyibazo Umukuru w’Igihugu yasabye abayobozi kwita kuri iki cyibazo abaturage bambuwe amasambu bagashumbushwa.
Twababwira ko muri uru ruzinduko kandi azagirana ibiganiro n’abavuga rikijyana b’akarere ka Nyagatare akazanaboneraho gusura akarere ka Gatsibo.
SHABA Erick Bill
http://www.igihe.com/news-7-11-4648.html
Posté par rwandaises.com


text:
Rwanda ni igihugu gifite ibyiza nyaburanga byinshi mu mpande zose z’igihugu.Hakaba ahantu hazwi cyane haba ubukerarugendo kubera imiterere yahoo,ibyiza kamere byaho, ibyishimo bihaba,amafunguro ahaba, ibikorwa byinshi bikurura abakerarugendo.
Imijyi y’ubukerarugendo mu Rwanda iherereye cyane mu ntara y’Uburengerazuba ku nkengero z’ikiyaga cya Kivu, mu ntara y’amajyaruguru hafi y’ibirunga.
1. Umujyi wa Rubavu
Umujyi ukurura abantu benshi cyane kubera uherereye ku nkengero z’ikiyaga cya Kivu, ugahana imbibi n’umujyi wa Goma muri RDC.Bituma yitwa Imijyi y’Impanga mu karere k’ibiyaga bigari!. Ni umujyi ufite umupaka wa mbere unyurwaho n’abantu benshi mu Rwanda ari abakora ubucuruzi, abatemberera muri ibi bihugu byombi no mu Karere.
Ni umujyi ufite amahirwe menshi mu bikorwa by’ubukerarugendo kubera ukora ku kindi gihugu ndetse n’ibyiza nyaburanga byinshi bigiye biba hafi yawo nk’ingoro ya Mgr Bigirumwami Aloys, kuzamuka imisozi nka Rubavu, Rubona… kuroba isambaza, kugenda n’igare ku nkengero z’ikiyaga ndetse n’ibikorwa by’imikino, Kayaking, Koga, kwicara ku mucanga, gusura inganda z’icyayi, gusura Pariki ya Gishwati irimo inyamaswa zitandukanye n’ibiti.
Umujyi wa Rubavu wa wutangiriramo urugendo rwa Congo-Nile Trail, urugendo ugenda uzenguruka ku nkengero z’ikiyaga cya Kivu, ukaba wagera I Karongi, ushobora ku rugenda n’amaguru, igare, moto cyangwa imodoka.
2. Umujyi wa Musanze
Umujyi uri mu majyaruguru y’u Rwanda ku birenge by’ibirunga, ni umujyi ukurura abantu benshi kubera ikirere cyaho cyiza, isaha n’isaha imvura ishobora kugwa! Uri hafi y’umupaka w’u Rwanda na Uganda ku Cyanika, hakaba habera ubucuruzi cyane. Ni umujyi uri mu gace kabamo ibikorwa by’ubuhinzi cyane cyane ibirayi n’imboga. Ni umujyi uberamo inama, amahugurwa n’ibindi byinshi. Ukanyurwamo n’abagana mu yindi mijyi nka Rubavu, Muhanga, Rusizi na Goma (RDC).
Ni umujyi ufite ibikorwa by’ubukerarugendo nko gusura ibiyaga by’impanga (Burera na Ruhondo) biri hafi yawo , kuzamuka ibirunga no kureba ingagi, gusura amashyamba afite amateka menshi, gusura ubuvumo, kugenda mu mugezi wa Mukungwa (Canoeking), ibikorwa ndangamuco byihariye nk’imbyino zaho ndetse n’ibindi byinshi biri mu nkengero zawo.
Ku muhanda Kigali-Musanze ushobora kereba umusozi muremure mu Rwanda, umusozi wa Kabuye.
3. Umujyi wa Rusizi
Umujyi uherereye mu burengerazuba bw'u Rwanda mu karere ka Rusizi, ugahana imbibi n'umujyi wa Bukavu mu gihugu cya Repubulika iharanira Demokarasi ya Congo(RDC).Nayo ituma iba Impingi y’Impanga mu karere k’ibiyaga bigari.
Ni umujyi ukora ku kiyaga cya Kivu, hakaba ahantu haba ubucuruzi hagati y'ibihugu bitatu aribyo Rwanda, Burundi na RDC, umugezi ugabanya ibi bihugu usohoka mu Kivu ariwo Rusizi.Ikibaya cya Bugarama,ari ho hantu hafite ubutumburuke bwo hasi mu gihugu,hari igishanga bahingamo umuceri, ikibaya kiri mu ndiba y’imisozi, kinyuramo imigezi, inagabanya ibihugu, hakaba ariho hahurira ibihugu ibyo bihugu bitatu.
Ibikorwa by'ubukerarugendo; kujya gusura ku kirwa cyo ku Nkombo, gusura ahantu umwami Musinga yaratuye, gusura imirima y'icyayi, gutembera muri Pariki ya Nyungwe, gutembera mu kiyaga cya Kivu, kujya ku Mashyuza, koga, kugenda mu bwato,..... Ni ahantu haba imbyino n'imivugire zihariye kubera uruhurirane rw'abo bantu bahagenda ndetse n'amafunguro yihariye.
Kubera ikirere cyaho n'ubutaka bwaho kubera kwegera hafi ya Nyungwe, haba ubuhinzi bw'icyayi, ikawa, amatunda, inanasi ,imyembe n'ibikorwa by’uburobyi cyane.
4. Umujyi wa Karongi
Umujyi utuje! Ni umujyi uherereye mu ntara y’uburengerazuba bw’u Rwanda ku nkengero z’ikiyaga cya Kivu. Umujyi wo gutembereramo igihe umuntu ashaka ahantu hatuje,hataba urusaku n’akavuyo. Hoteli zigiye ziri ku nkombe z’ikiyaga ku misozi iriho ibiti bitandukanye.
Ikiyaga cya Kivu gifite uturwa twinshi cyane turiho inyamaswa zitandukanye cyane cyane inyoni, ibiti n’indabyo byiza cyane.Muri Karongi kandi wabasha gusura inganda z’icyayi n’ikawa, gukora uburobyi, kureba uruhererekane rw'imisozi yenda gukora ku ijuru, kureba ihindagurika ry'ibicu (ikibunda) n'ibindi.
Umujyi wa Karongi wa wutangiriramo urugendo rwa Congo-Nile Trail, urugendo ugenda uzenguruka ku nkengero z’ikiyaga cya Kivu, ukaba wagera I Rubavu,ushobora ku rugenda n’amaguru, igare, moto cyangwa imodoka.
Umuhanda Kigali-Karongi wasura urutare rwa Ndaba ruri ku muhanda rufite amateka ya Ndaba!
Twakogeraho n'Umujyi wa Kigali, umurwa mukuru w'igihugu nawo wakira abakerarugendo batandukanye kubera ibyiza byinshi bihari.


text:
Inyigisho yo ku ya 21 Ukuboza 2013, Adiventi
Mwayiteguriwe na Padiri Charles HAKORIMANA
Twegereje umunsi mukuru w’Ivuka rya Nyagasani, amasomo matagatifu agakomeza kutwinjiza muri iryo Yobera, atwereka uburyo Imana yujuje umugambi wayo.
Umubyeyi Bikiramariya amaze kuragizwa amabanga akomeye ntabwo yabyihereranye. Yagiye gusura Elizabeti yari yahishuriwe ko na we yagiriwe ubuntu n’Imana. Umuntu yakwibaza ibyishimo yari yifitemo. Kuba yari atwaye amabanga akomeye y’Imana ntibyamubujije kuba umuntu usanzwe ujya gusura abandi. Ivanjili itwereka ko mu byukuri yari agiye gufasha Elizabeti kuko yari akuriwe kandi ari mu zabukuru, ari nayo mpamvu yamazeyo amezi atatu. (Lk 1,56)
Kuva mu ntangiriro Bikiramariya azi kumva no kwitegereza. Yazirikanye ibyo Malayika yamubwiye “Dore na Elizabeti mwene wanyu, na we yasamiye mu zabukuru; uku kwezi ni ukwa gatandatu,…“ (Lk 1, 36)
Ibyo Malayika yamubwiye ntiyabifashe nk’inkuru yumvise ko agomba kugira icyo akora. Aha bijya gusa n’uburyo yagenje mu bukwe bw’i Kana “kuba hafi y’ababikeneye“. Kumva abandi, kumva undi ko agukeneye ukabyibwira.
Bikiramariya yari afite amabanga akomeye. Ibyo yari amaze kubwirwa na Malayika ubundi byatuma umuntu ahindura uko yari abayeho. Ubwabyo kumva ko atwite Umwana w’Imana, umwami uzima ingoma itazashira. Byose byari bihindutse mu mibereho ye. Nyamara ntacyo byahinduye mu mibereho ye yo kwicisha bugufi. Uretse Elizabeti na Yozefu wabihishuriwe ntawundi batubwira wamenye iryo banga rikomeye, byose yabishyinguraga mu mutima we.
N’igihe Elizabeti abimuganirije yabyakiranye ukwicisha bugufi nk’uko biboneka muri iriya ndirimbo yakurikijeho, isengesho “ Umutima wanjye urasingiza Nyagasani“.
Aba babyeyi uko ari babiri bahuriye ku kuba barakiriye umugambi w’Imana mu buzima bwabo. Iyo umuntu akurikije ugushaka ku Imana abona ibyo abandi batabona yumva ibyo abandi batumva. Ayoborwa na Roho Mutagatifu nk’uko byagendekeye Elizabeti wamenye ko Bikiramariya atwitwe Imana kandi mu ntangiriro, avuga ya magambo tudahwema kuvuga iyo twubaha umubyeyi Bikiramariya.
“Wahebuje abagore bose umugisha n’Umwana utwite arasingizwa” (Lk 1,42). Elizabeti abimburiye amasekuruza yose guha umubyeyi w’Imana icyubahiro akwiye. Ni we wari mukuru kandi ni we wahawe mbere ubutumwa ariko aziko byose byuzurizwa mu mwana Bikiramariya azabyara. Ubwirijwe na Roho Mutagatifu avuga ibikwiye bitera ibyishimo abandi nk’uko tubona igisubizo cy’Umubyeyi Bikira Mariya kibaye indirimbo y’igisingizo.
Umubyeyi Bikiramariya ntahwema kudutangaza no kutwigisha. Mu ivanjili y’uyu munsi adutoje gukunda no kwitangira abandi. Kumva abandi, kumva ko badukeneye kumva akababaro k’abandi. Kumenya kumva no gusesengura ibyo badukeneyeho n’uko twabafasha. Kumenya imibabaro inyuranye. Kutirengagiza abandi ngo duhere mu byishimo byacu duhimbaza amahirwe yacu, cyangwa itsinzi yacu. Ibyiza bikaba ibisangiwe. Turangamiye Zuba-rirashe twigire ku Mubyeyi Bikiramariya kumenya kumva abandi no kumenya icyo badukeneyeho tubikesha kwakira ugushaka kw’Imana mu mibereho yacu.
Padiri Charles HAKORIMANA